PRÍBEHY PAMÄTNÍKOV OD POST BELLUMRůžena Vlasta Říhánková: Matka zo strachu pred gestapom spáchala samovraždu

Růžena Vlasta Říhánková vyrastala v Spišskej Novej Vsi a na detstvo na úpätí Tatier veľmi rada spomína. Vyštudovala reálne gymnázium, kde v tom čase pôsobili učitelia českého pôvodu. Až v sexte prišli aj mladí slovenskí učitelia. Růženin otec bol pôvodom z Čiech a pôsobil ako úradník na daňovej správe. Matka pochádzala z Bukoviny, z obce Černovice na území dnešnej Ukrajiny. V Spišskej Novej Vsi sa stretávala tak česká, ako aj slovenská a maďarská národnosť: napriek náboženskej diferenciácii si pani Říhánková nespomína na jediný konflikt, naopak, vyzdvihuje priateľskú atmosféru. Na ľudákov spomína s úsmevom: "Kričali: ‚Slnko slobody nám svitá nad hlavou‛- a doma hovorili po maďarsky.“ Po vzniku slovenského štátu dostal otec príkaz do týždňa opustiť krajinu - toto opatrenie sa týkalo úradníkov českého pôvodu v štátnych službách. Růžena už v tom čase v Brne študovala medicínu a našla tam pre rodičov byt. Pani Říhánková bola v treťom semestri medicíny v Brne, keď prišiel 17. november a uzavreli vysoké školy. Spomína na odpor českých študentov, ktorí toho dňa debatovali na Českej ulici, akomsi korze v brnenskom centre. "Ráno sme prišli na fakultu a už tam stál vojak v plnej zbroji a nepustil nás dovnútra, no my sme, samozrejme, začali frflať. To sme ešte nevedeli, čo Nemci dokážu. Tak sme sa išli pozrieť na Českú a stretli sme tam študentov z Kaunicových internátov. No a tí už neboli takí ‚hrr‛ ako my, pretože tam už v noci vyčíňali Nemci a veľa študentov zobrali so sebou.“ V tom čase Růžena ešte netušila, že medicínu už nedoštuduje. Po ukončení abiturientskeho kurzu na obchodnej akadémii získala Růžena v roku 1941 náhodou cez inzerát kancelársku prácu v mliekarni v Novom Měste na Moravě. Bol to kraj, v ktorom bývali jej prarodičia a teta. Jej starý otec bol správcom lesov a jej otec aj strýko tam vyštudovali reálku. Mliekareň bola založená ako strategický podnik vo vojnovej výrobe, zamestnávali v ňom napospol mladých ľudí okolo dvadsať rokov. Pani Říhánková spomína, že správca podniku udržiaval vždy podstav pracovných síl, a keď prišla od úradov žiadosť o pridelenie určitého počtu pracujúcich na nútené práce do Ríše, vždy nahlásil podstav a tým väčšinu svojich zamestnancov ochránil pred totálnym nasadením. "Správca mal maslom podplatený pracovný úrad a vždycky nám jeden človek chýbal.“ Podobne sa v podniku viedlo dvojaké účtovníctvo, keď sa do knihy pre úrady zapisovalo fiktívne množstvo surovín a do druhej knihy ich skutočný stav. Rozdielom boli počas celej vojny dotovaní partizáni v terajšom Snežnom, vtedy Nemeckom (asi 10 km od Nového Mesta na Morave). Navyše, úradné záznamy o pani Říhánkovej zostali, našťastie, v Brne, kde bola nahlásená na trvalý pobyt, takže správca sa nemohol dozvedieť, že je po mame Židovka. Růžena svojho budúceho manžela stretla tiež v Novom Meste na Morave, kde pracoval ako nedoštudovaný právnik vo funkcii kontrolóra vo Zväze mlieka. Růženina matka bola podľa norimberských zákonov Židovka, hoci sama bola bez vyznania. Skoro celú vojnu prežila v Brne, kde aj napriek problémom s vysokým krvným tlakom pracovala v tehelni. K ťažkej práci a nervovému vypätiu sa v auguste 1944 pridala aj správa, že ju doma hľadalo gestapo, aby sa dostavila na výsluch. Nátlak napokon nevydržala a z vlastnej vôle odišla zo sveta. Štyri zväzky anatómie som doslova vymenila za zavinovačku a detskú bielizeň, pretože koncom roka 1944 a začiatkom roka 1945 nebolo dostať vôbec nič. Růžena v tom čase už čakala svoje prvé dieťa. Po matkinej smrti sa musela Růžena vyrovnať s tým, že nemá nikoho, kto by jej s materstvom pomohol. Otec mal chronický ischias. "Štyri zväzky anatómie som doslova vymenila za zavinovačku a detskú bielizeň, pretože koncom roka 1944 a začiatkom roka 1945 nebolo dostať vôbec nič." Oslobodenie Brna prečkala pani Říhánková v Řečkoviciach u otca. Spomína, že každý večer bolo bombardovanie. Keďže Řečkovice ležali na západnom okraji Brna, bola Růžena svedkom hromadných útekov a pochodov Nemcov smerom na Západ. A to najmä vojsk: "Niektorí vojaci zaťukali a slušne poprosili: ‚Bitte, Wasser!‛, niektorí sa pýtali: ‚Kde sú Američania?‛ Oni mali hrôzu z Rusov. " Keď sa začalo v Řečkoviciach bojovať, mala Růžena práve osemtýždňové bábätko. Podarilo sa im ukryť v suterénnom byte u známych naproti ich domu. "Voda netiekla, pretože to všetko rozstrieľali, takže muži išli vždy medzi bombardovaním po vodu do studne. Jesť nebolo veľmi čo, len to, čo mal kto v zásobe." Pani Říhánková tiež popisuje, ako ukryté ženy a deti niektorí zo sovietskych vojakov zachránili pred ich menej disciplinovanými spolubojovníkmi. "Jeden zo sovietskych vojakov postavil pred dom kaťušu a za jedlo a pitie nám vysvetlil, že v predných líniách vojská idú gauneri a zločinci, a naozaj sa mu ich potom podarilo presvedčiť, že v úkryte nikto nie je." Po tomto zážitku sa rozhodli odísť ku strýkovi do vnútornej časti Brna. Boli svedkom toho, "ako ľudia do poslednej tehly rozobrali nemecký dom. Na jeho mieste teraz stojí Makovského socha červenoarmejcov". Po vojne mala pani Říhánková malého syna, a tak nemohla ako ostatní kolegovia a manžel nadviazať na predchádzajúce štúdium. Vydala sa za JUDr. Bohumila Velíka a bývala u svojho svokra v Kostelci u Stříbra na statku. Na svojho svokra spomína Říhánková iba v dobrom. Bol legionárom v Rusku, po svojom návrate v roku 1920 dostal odstupné a kúpil si statok v pohraničí, ktoré bolo osídlené prevažne Nemcami. Ako sa neskôr pani Říhánková náhodou dozvedela od miestneho rodáka - učiteľa, tam na vlastné náklady dotoval stavbu malej českej školy. Bol predvojnovým agrárnym funkcionárom v Národnej jednote pošumavskej. Pri obsadzovaní pohraničia v roku 1938 musel s rodinou zo statku narýchlo utiecť: počas vojny bývali v Prahe. Po vojne sa na opustený statok vrátil, ten však už bol zničený. Po februári 1948 ho pánovi Velíkovi odobrali a zoštátnili a rodina sa odsťahovala do Alfrédova pri Kladrubách. Pre svokrov statok a predvojnovú činnosť perzekvovali komunisti celú rodinu. Prvorodený syn pani Říhánkovej Jan nemohol študovať. Vyučil sa teda za spojového montéra a mechanika. Až potom ho ako závodného štipendistu poslali z pracoviska na vysokú školu. Ani pani Říhánková nezohnala žiadnu prácu. Jej manžel Bohumil nesmel pôsobiť ako právnik a pracoval iba manuálne. V roku 1949 sa im narodila dcéra Jarmila a v roku 1951 syn Milan. Mňa sa ten pofebruárový režim dotkol len tým, že som nedostala poriadne zamestnanie. Ale na tom, čo som robila, som si vždy našla niečo, čo ma bavilo. V roku 1956 Bohumila zatkli a na rok a pol zadržali. Růžena dodnes spomína na svoju návštevu v plzenskej väznici na Boroch ako na jednu z najtraumatickejších chvíľ svojho života. Sama nevie, za čo bol manžel zatknutý, zrejme však za politickú činnosť po februári 1948. S manželovým zatknutím súvisela aj jej akútna potreba zohnať prácu. Ako matka s tromi malými deťmi nakoniec dostala prácu v Jednote: "V starej vlhkej a studenej predajni. Vydržala som tam šesť rokov a podpísalo sa to na mojich rukách. Ale zvládla som to s mojimi deťmi, zvládli sme to. " Spomína, že si musela svoju pozíciu vybojovať: "Ženy na mňa boli zvedavé, tak som prvý mesiac splnila plán na dvesto percent." Po siedmich rokoch, v roku 1963, získala prácu v textilnej továrni ako skladníčka. "Mňa sa ten pofebruárový režim dotkol len tým, že som nedostala poriadne zamestnanie. Ale na tom, čo som robila, som si vždy našla niečo, čo ma bavilo." V šesťdesiatych rokoch robila na veterinárnej stanici v Sitne a ako dôchodkyňa potom pracovala ešte ako recepčná v hoteli v Stříbre. V roku 1974 sa manželia rozviedli a o päť rokov neskôr sa pani Říhánková šťastne vydávala po druhý raz, a to za lekára Říhánka z Chrástu pri Plzni, celoživotného rodinného priateľa. je projekt neziskovej organizácie Post Bellum SK, ktorú financujú najmä drobní darcovia. Združuje stovky prevažne mladých ľudí, ktorí zbierajú spomienky pamätníkov. Nahrávajú rozhovory, digitalizujú fotografie, denníky, archívne materiály a ukladajú ich do medzinárodného archívu Pamäť národa. Ak aj vy máte tip na zaujímavého pamätníka, môžete napísať na pamatnici@postbellum.sk. Ak chcete projektu pomôcť, môžete sa stať členom Klubu priateľov Príbehov 20. storočia alebo poslať jednorazový dar na účet SK12 0200 0000 0029 3529 9756.


Poľsko minie viac na obranu, parlament schválil zvýšenie výdavkov

Zvýšenie výdavkov schválil parlament výraznou väčšinou.

VARŠAVA. Poľskí poslanci výraznou väčšinou hlasov schválili zvýšenie výdavkov na obranu, a to na úroveň aspoň 2,1 percenta hrubého domáceho produktu (HDP) krajiny v roku 2020 a prinajmenšom 2,5 percenta HDP v roku 2030. Poslanci tak v piatok odsúhlasili rast výdavkov na obranu výrazne nad úroveň, ktorú požaduje NATO.Poľský minister obrany Antoni Macierewicz označil toto zvýšenie za nevyhnutnú odpoveď na "hrozby z Východu", keďže Rusko "používa silu na dosahovanie svojich politických cieľov."Návrh poľského zákona o zvýšení výdavkov na obranu ešte musí schváliť Senát a prezident krajiny.Poľsko patrí k piatim členským štátom NATO, ktoré ako jediné spĺňajú požiadavku aliancie, aby výdavky na obranu boli aspoň na úrovni dvoch percent HDP.


Katalánski separatisti podkopávali demokraciu, vyhlásil španielsky kráľ

Španielsky monarcha Filip VI. to povedal na konferencii vo švajčiarskom Davose.

MADRID. Španielsky kráľ Filip VI. v stredu v Davose vyhlásil, že nedávne katalánske snahy presadiť nezávislosť od Španielska boli útokom na demokratický systém krajiny a mali by slúžiť ako ponaučenie pre demokracie po celom svete, aké potrebné je dodržiavať zákony a zachovávať štátnu suverenitu. Kráľ v prejave na Svetovom ekonomickom fóre (WEF) vo švajčiarskom meste Davos povedal, že to, čo sa stalo v španielskom autonómnom regióne Katalánsko, bolo "pokusom podkopať základné princípy nášho demokratického systému". Španielsko zažilo koncom vlaňajška najhoršiu politickú krízu za posledné desaťročie, keď katalánsky parlament vyhlásil nezávislosť od zvyšku krajiny. Madrid následne zasiahol - prevzal priamu správu nad Katalánskom, odvolal katalánsku vládu, rozpustil katalánsky parlament a vyhlásil na december regionálne voľby, pripomenula vývoj udalostí tlačová agentúra AP. Vo švajčiarskom lyžiarskom a turistickom stredisku Davos sa tento týždeň koná 48. výročné zasadnutie WEF, na ktorom sa stretáva množstvo svetových politických lídrov a šéfov korporácií.


V centre Prahy horel hotel, zomreli dvaja ľudia

PRAHA. Životy dvoch ľudí a deväť zranených si v sobotu vyžiadal požiar štvorhviezdičkového hotela Eurostars David, ktorý sa nachádza v centre českej metropoly Praha na rohu ulíc Náplavní a Záhořanského. Informovala spravodajská televízia ČT24. Hovorkyňa pražských záchranárov uviedla, že záchranári ošetrili deväť osôb, z ktorých tri boli vo vážnom stave a museli ich oživovať, pretože u nich nastala zástava srdca. Z budovy hotela museli evakuovať desiatky ľudí, ktorí sa nadýchali dymu. Medzi zranenými sú aj dvaja hasiči, ktorí sa prepadli cez podlahu pri zásahu. Hasiči vyhlásili najvyšší stupeň požiarneho poplachu a aktivovali tzv. traumaplán. Okrem záchranárskych vozov bol nasadený aj policajný vrtuľník a voz Atego na prevoz viacerých zranených. Do akcie povolali všetky profesionálne jednotky z hlavného mesta i dobrovoľných hasičov, informoval na Twitteri Hasičský záchranný zbor hlavného mesta Prahy. Podľa hasičov išlo o mimoriadne komplikovaný zásah, pretože objekt bol členitý a zadymený. Ako informovala ČT24, záchranná služba ukončila traumaplán po 20.00 h večer. Redaktor ČT uviedol, že v hoteli sa už nenachádzal žiadny z hostí a zásah hasičov v budove sa skončil. Hasiči evakuovali zhruba 40 osôb, väčšinou cudzincov. Evakuovaných hostí bez zranení previezli autobusy dopravného podniku do neďalekej školy. Červený kríž im tam v spolupráci s magistrátom zaistil náhradné ubytovanie. Podľa informácií servera Lidovky.cz začala vnútri hotela horieť zrejme klimatizácia, následne sa dym rozšíril do všetkých podlaží. Presný rozsah požiaru nie je známy. Na mieste pracuje vyšetrovateľ a obhliadka miesta potrvá minimálne do nedele poludnia.


Zomrel Miroslav Baranovič, exriaditeľ vydavateľstva Euroskop

Miroslav Baranovič podľahol vážnej chorobe.

BRATISLAVA. Bývalý generálny riaditeľ vydavateľstva Euroskop (terajší Ringier Axel Springer Slovakia) Miroslav Baranovič podľahol uplynulý týždeň vo veku 63 rokov vážnej chorobe. Od roku 1991 do 2001 pôsobil ako predseda predstavenstva a generálny riaditeľ vo vydavateľstve Euroskop (od roku 2000 Euroskop - Ringier). Ako riaditeľ vydavateľstva sa spolu s konkurenciou podieľal na zavedení auditu nákladu tlače, teda vzniku Kancelárie pre overovanie nákladov tlače ABC SR v roku 2000. Vydavateľstvo Euroskop - Ringier sa v roku 2004 spojilo s Vydavateľstvom časopisov a novín (VČN) a premenovalo sa na Ringier. Spojením s VČN sa do portfólia Ringieru dostal napríklad načítanejší denník Nový Čas. Po spojení materského švajčiarskeho vydavateľstva Ringier s nemeckým vydavateľstvom Axel Springer sa aj slovenská pobočka premenovala na Ringier Axel Springer Slovakia


Na celom území je veterno, vyskytujú sa aj početné prehánky

Silný vietor a prehánky by mali k večeru ustáť.

BRATISLAVA. Na území Slovenska sa vo vlhkom a chladnom severozápadnom prúdení vyskytujú početné prehánky, zväčša snehové. Na severe miestami aj trvalejšie sneží. Zároveň pretrváva i veterné počasie. Informuje o tom Slovenský hydrometeorologický ústav (SHMÚ) na sociálnej sieti. Najmenej zrážok je v závetrí hôr na juhu stredného Slovenska a v Košickom kraji. "Zároveň je dosť veterno, nárazy severozápadného až severného vetra dosahujú okolo 50 kilometrov za hodinu, na západe a juhovýchode až okolo 70 kilometrov za hodinu," spresnili meteorológovia. Zrážky budú podľa ich slov k večeru ubúdať, podobne bude slabnúť aj vietor.


Pellegrini chce posilniť spoluprácu s Poľskom v daňovej politike

Krajiny chcú zabrániť spoločnostiam odvádzať dane v zahraničí alebo v tzv. daňových rajoch.

VARŠAVA. Slovensko má záujem posilniť spoluprácu s Poľskom v oblasti daňovej politiky a snažiť sa zamedziť spoločnostiam odvádzať dane v zahraničí alebo v tzv. daňových rajoch. Uviedol to v stredu predseda vlády Peter Pellegrini po rokovaní s poľským premiérom Mateuszom Morawieckým vo Varšave. Morawiecki upozornil, že v oboch krajinách pôsobí veľa spoločností, ktoré odvádzajú dane v daňových rajoch, a tým Poľsko i Slovensko ochudobňujú. Pellegrini priblížil, že s poľským premiérom hovorili o daňovej politike aj v súvislosti s digitálnou ekonomikou. "Biznis sa deje v digitálnom prostredí, skoro bez žiadneho použitia reálnych peňazí, je teda ľahké digitálnym spôsobom kontrolovať, na ktorom území a od koho sú generované príslušné zisky a tržby," vysvetlil premiér. Potom je podľa neho "veľmi jednoduché docieliť a vynútiť, aby z tých tržieb a ziskov, ktoré sú generované v danej krajine, boli odvedené aj príslušné dane". Obaja premiéri sa zhodli na tom, že v Poľsku i na Slovensku pôsobí veľa spoločností, ktoré nielen na základe výhodnejších podmienok, ale aj kvôli pokynom svojich materských spoločností odvádzajú dane v zahraničí. Pellegrini uviedol, že o takomto konaní je potrebné hovoriť: "Treba si hovoriť, aké sú reálne toky, kde sa produkujú hodnoty a kde nakoniec benefity z tých hodnôt končia." "Privítali by sme, ako obaja premiéri, aby zisk, ktorý sa generuje v Poľsku a na Slovensku, tu aj zostal, bol zdanený. Z toho štát môže poskytovať lepšie služby a zase firmy ten zisk môžu použiť na reinvestície a zveľaďovanie podnikania tu," konštatoval Pellegrini. Podľa Morawieckého je nevyhnutné, aby sa o tejto téme hovorilo aj na úrovni Európskej únie. O zdaňovaní je potrebné hovoriť aj v súvislosti s tvorbou budúceho rozpočtu EÚ, uzavrel Pellegrini.


Kučová si v hlavnej súťaži v Lausanne nezahrá, neuspela vo finále kvalifikácie

Slovenka nestačila na Talianku Gattovú-Monticoneovú.

Giulia Gattová-Monticoneová (7-Tal.) - K. Kučová (4-SR) 7:6 (4), 6:4 LAUSANNE. Slovenská tenistka Kristína Kučová sa neprebojovala do hlavnej súťaže dvojhry na turnaji WTA vo švajčiarskom Lausanne. V nedeľňajšom stretnutí finálového druhého kola kvalifikácie prehrala s Taliankou Giuliou Gattovou-Monticoneovou 6:7 (4), 4:6.


Medzi kandidátmi na Sacharovovu cenu je aj Navaľnyj

Sacharovovu cenu každoročne udeľuje Európsky parlament.

BRUSEL. Politické skupiny zastúpené v Európskom parlamente navrhli vo štvrtok svojich nominantov na získanie tohoročnej Sacharovovej ceny za slobodu myslenia. Najznámejším z nominantov je ruský opozičný politik a ľudskoprávny aktivista Alexej Navaľnyj. Sacharovovu cenu každoročne udeľuje Európsky parlament - už od roku 1988 - tým jednotlivcom a organizáciám, ktoré bojujú za ľudské práva a slobody. Nominácie na túto cenu môžu predniesť politické skupiny v Európskom parlamente alebo skupina najmenej 40 europoslancov. Vlaňajším oceneným bol ukrajinský režisér Oleh Sencov, v tom čase väznený v Ruskej federácii. Najväčšia skupina v Európskom parlamente, Európska ľudová strana (EPP), nominovala na získanie ceny ruského opozičného politika Alexeja Navaľného. Prvýkrát bol za svoju politickú činnosť zatknutý v roku 2011. Úrady mu zabránili kandidovať na prezidentské voľby v roku 2018 a v priebehu tohto roka bol niekoľkokrát zadržaný pre porušenie zákonov týkajúcich sa verejných demonštrácií. Frakcia socialistov a demokratov (S&D), ako aj Konfederatívna skupina Európskej zjednotenej ľavice - Severskej zelenej ľavice (GUE/NGL), ktorí majú tiež podporu frakcie Zelených, by dopriali Sacharovovu cenu trojici brazílskych aktivistov pre ľudské práva a ochranu životného prostredia: Marielle Francová, Claudelice Silva dos Santosová a domorodý náčelník Raoni. S dôrazom na skutočnosť, že po nástupe nového brazílskeho prezidenta Jaira Bolsonara bola zavedená "klíma teroru" a mnoho domorodcov zomiera pri obrane svojho životného priestoru, keď doplácajú na ťažbu dreva v pralesoch. Frakcia Zelených zároveň na túto cenu nominovala aj brazílskeho aktivistu v oblasti ľudských práv, novinára a politika Jeana Wyllysa. Bol prvým brazílskym kongresmanom, ktorý sa prihlásil k homosexuálnej orientácii a ktorý otvorene loboval za práva sexuálnych menšín. V januári 2019 sa pre vyhrážky smrťou vzdal kresla v Kongrese a opustil Brazíliu. Žije v Európe a v rámci svojich ciest po svete odsudzuje porušovanie ľudských práv vo svojej krajine a represívnu politiku krajne pravicovej vlády prezidenta Bolsonara. Skupina liberálov a centristov Obnovme Európu (RE) nominovala na cenu predstaviteľa ujgurskej menšiny v Číne Ilhama Tohtiho, ktorý bojuje za práva svojho etnika a podporuje vykonávanie zákonov o regionálnej autonómii. V roku 2014 ho odsúdili na doživotie za obvinenie zo separatizmu. Aj napriek tomuto trestu je známy ako "hlas umiernenosti a zmierenia". Svoju nomináciu predložila aj frakcia Európskych konzervatívcov a reformistov (ECR). Sacharovovu cenu by udelila skupine piatich študentiek z Kene pod názvom "The Restorers" - Stacy Owinová, Cynthia Otienová, Purity Achiengová, Mascrine Atienová a Ivy Akinyiová. Mladé študentky vyvinuli aplikáciu i-Cut zameranú na pomoc dievčatám, ktoré museli podstúpiť zmrzačenie pohlavných orgánov. Ide o zákrok, ktorý je medzinárodne uznávaný ako porušovanie ľudských práv. V súčasnosti žije na svete viac ako 200 miliónov žien, ktoré boli podrobené tejto praktike. Každý rok sú riziku zmrzačenia pohlavných orgánov vystavené asi tri milióny dievčat. Po predstavení jednotlivých nominácií sa záležitosti ujmú parlamentné výbory pre zahraničné veci a rozvoj. Ich členovia vyberú užší zoznam troch finalistov, z ktorých 24. októbra o víťazovi rozhodne Konferencia predsedov, zložená z predsedu Európskeho parlamentu a šéfov politických skupín. Tohoročná cena bude udelená 18. decembra na plenárnom zasadnutí Európskeho parlamentu v Štrasburgu.


Rumunský premiér poprel, že hovoril o vešaní maďarskej menšiny

Ak tam tá vlajka zaveje, vedľa nej budú visieť aj miestni zodpovední, citovala rumunského premiéra spravodajská televízia.

BUDAPEŠŤ. Rumunský premiér Mihai Tudose v pondelok poprel, že by hovoril o vešaní, keď minulý týždeň komentoval vyhlásenie maďarských strán v Sedmohradsku, týkajúce sa autonómie. Informovala o tom agentúra MTI. Tudose podčiarkol, že ako Rumun rozhodne trvá na tom, že na žiadnej úrovni, ani v rámci rozhovorov, nemôže byť témou vyjednávania integrita Rumunska, nemôže byť reč o autonómii niektorej časti krajiny. "Keď som hovoril o viatí vlajky (Maďarov), poukazoval som na štátne orgány, ktoré musia uplatniť zákon. Vedľa vlajky bude viať ich mandát, ak neuplatnia zákon. Hovoril som o tomto, a nie o tom, že treba niekoho vešať," povedal premiér pri príchode na schôdzku výkonného výboru Sociálnodemokratickej strany (PSD). Podľa MTI Demokratický zväz rumunských Maďarov (RMDZ) a maďarské politické strany vyzvali premiéra na ospravedlnenie, respektíve na odstúpenie. Podľa ich interpretácie Tudose priamo pohrozil vešaním sedmohradských Maďarov požadujúcich autonómiu. Maďarský minister zahraničných vecí Péter Szijjártó v pondelok označil za neprijateľné, aby v Európe 21. storočia hrozili smrťou kompletnému národnému spoločenstvu a ich vodcom. V súvislosti s vyjadreniami rumunského premiéra šéf maďarskej diplomacie zdôraznil, že maďarská vláda je povinná dať najavo, že podobné vyhlásenia považuje za úplne neakceptovateľné. "Premiér Rumunska sa diskvalifikuje z radov kultúrnych európskych politikov," zdôraznil Szijjártó. "Zareagujem rovnako, ako som reagoval pri istej príležitosti, keď sa snažili (Maďari) vyvesiť vlajku. Jasne som vtedy povedal, že ak tam tá vlajka zaveje, vedľa nej budú visieť aj miestni zodpovední," citovala MTI vyjadrenie Tudosea z minulej stredy pre spravodajskú televíziu Realitatea.


Príbeh, v ktorom si van Gogh neodrezal ucho, ale kus srdca

Prehľad textov z prílohy Sex a vzťahy. Téma: samota.

Akú cenu má samota? Tá, na ktorú sa pozeráme okom Vincenta van Gogha, je jednou z najdrahších vôbec. Portrét Dr. Paula Gacheta vydražili v roku 1990 za rekordných 82 a pol milióna dolárov. Prekonal aj slávnejšie Slnečnice. Patrí k dielam, ktoré podivný Holanďan namaľoval v poslednom týždni svojho života vo francúzskom Auvers-sur-Oise. Práve tam sa zoznámil s lekárom, ktorého cit pre umenie, nadšenie pre impresionistické hnutie a odborné znalosti mali byť tým pravým liekom na jeho neľahký duševný stav. V Gachetovom dome viseli obrazy Renoira, Pissarra i Cézanna. No jeho najvzácnejším pokladom bola dcéra Marguerite. Mala iba dvadsaťjeden rokov, keď sa jej oči stretli s pohľadom tridsaťsedemročného muža, ktorý dovtedy nepoznal lásku. Nenašiel sa nikto, kto by s ním chcel žiť. Nikdy nepocítil, aké je nebyť sám. Aj prostitútka Sien ho iba využila, pretože bola chorá, tehotná a nemala kde zložiť kosti. Nasťahovala sa teda do van Goghovej skromnej domácnosti. Dlho však nevydržala. Vincent ostal opäť sám. Odmietnutý, chudobný, prázdny. Marguerite bola iná. Nekalkulovala, jej úmysly boli čisté. Skormúteného nešťastníka naplnila slnkom, ktoré poznal len z pšeničných polí, a v jeho duši sa odrazu rozlialo teplo. Americký odborník na van Goghov osud Derek Fell však tvrdí, že práve tu vieme nájsť zárodok tragédie, ktorá ukončila príbeh jedného veľkého génia. Keď sa doktor Gachet dozvedel, že Marguerite plánuje spoločný život s jeho pacientom, veľmi rýchlo vystúpil z roly terapeuta. Vediac o všetkých defektoch, ktorými Vincent trpel, vrhol sa do deštrukcie vzťahu, ktorý sa zrodil za jeho chrbtom. Spomína sa incident s revolverom, hádka, bitka, slzy, ďalší záchvat šialenca bez ucha. Z listov, ktoré Vincent písal, vyplýva, že prežíval pocity zrady, nenávisti a opätovnej samoty. Muž, ktorý ho mal vyliečiť, ho otrávil. No v čase, keď maľoval jeho portrét, v ňom videl ešte priateľa. Paradoxne, toho najdrahšieho.


V Londýne odsúdili na doživotie teroristov, chystali útoky na policajtov a vojakov

Traja z odsúdených mužov používali pri elektronickej komunikácii prezývku "traja mušketieri".

LONDÝN. Súd v Londýne uložil doživotné tresty väzenia teroristom, ktorí v Británii chystali útoky na policajtov a vojakov s mnohými obeťami. Sudca vyniesol rozsudky deň po tom, ako porota uznala všetkých štyroch obvinených v danom prípade za vinných z prípravy teroristických činov inšpirovaných moslimským extrémizmom. Traja z odsúdených mužov vo veku 25-38 rokov používali pri elektronickej komunikácii prezývku "traja mušketieri" a pokúšali sa zrejme vyrobiť tzv. rúrkovú bombu. Skupinu zadržali ešte vlani v auguste, keď policajti našli v aute jedného z jej členov zbrane vrátane zatiaľ nedokončenej bomby a sekáča na mäso s vyrytým slovom "káfir", čo v arabčine znamená bezverec. Teroristov z miest Birmingham a Stoke-on-Trent sledovala britská tajná služba, ktorá pre tento účel založila špedičnú firmu, kde im ponúkla pracovné miesta. Prokuratúra uviedla, že "traja mušketieri" sa zoznámili vo väzení, kde si už v minulosti odpykávali tresty za terorizmus. V dvoch prípadoch išlo o pokus absolvovať teroristický výcvik v Pakistane, v treťom o zaobstaranie návodu na výrobu bomby. Odsúdení muži popierali, že by sa boli niečoho dopustili, a tvrdili, že uvedené dôkazy nastrčila polícia.


Goldman Sachs znížil odhad produkcie ropy z bridlíc

Spoločnosť zredukovala aj odhad rastu globálneho dopytu.

NEW YORK. Americká spoločnosť Goldman Sachs znížila svoju prognózu nárastu produkcie ropy z bridlíc v USA v roku 2020 a mierne zredukovala aj odhad rastu globálneho dopytu po takzvanom čiernom zlate v nasledujúcom roku. Maklérska spoločnosť uviedla, že v roku 2020 očakáva nárast produkcie ropy z bridlíc v USA o 0,7 milióna barelov (1 barel = 159 litrov) denne namiesto pôvodne odhadovaného zvýšenia o 1 milión barelov/deň. To bude menej ako tohoročné predpokladané zvýšenie produkcie o 1,1 milióna barelov denne. Goldman Sachs znížila aj výhľad nárastu globálneho dopytu po rope v roku 2020 na 1,3 milióna z 1,4 milióna barelov/deň. A predpovedá tiež, že rast dodávok komodity na trhy z hlavných regiónov mimo Organizácie krajín vyvážajúcich ropu (OPEC) sa prudko zníži z odhadovaných 1,4 milióna barelov/deň v roku 2020 na 0,2 milióna barelov denne v nasledujúcom roku 2021 a 0,3 milióna barelov/deň v roku 2022. Údaje z USA ukázali, že zásoby ropy sa v týždni do 11. októbra zvýšili viac, ako sa čakalo, a to o 9,3 milióna barelov namiesto odhadovaných 2,9 milióna barelov. Dôvodom bol pokles produkcie rafinérií na dvojročné minimum. Najväčší svetoví producenti komodity - ropný kartel OPEC a jeho spojenci na čele s Ruskom, známi ako OPEC +, sa dohodli, že od januára 2019 znížia produkciu ropy o 1,2 milióna barelov denne, aby podporili rast jej cien.


AKTUALIZOVANÉKiska vidí za dobrými vzťahmi s Maďarskom vôľu politikov

Prezident považuje prístup politikov za nesmierne dôležitý a uprednostňuje politickú diskusiu pred medializáciou problémov.

BUDAPEŠŤ/BRATISLAVA.  Za historicky najlepšími vzťahmi Slovenskej republiky a Maďarska stojí vôľa politikov, vyhlásil v Budapešti prezident Andrej Kiska po schôdzke s maďarským prezidentom Jánosom Áderom. "Za týmito historicky najlepšími vzťahmi bolo a je vidieť vôľu a úlohu politikov. Aj na našom príklade vzťahov medzi Maďarskom a Slovenskom je vidieť, aký je nesmierne dôležitý tón a prístup, ktorý my ako politici udáme," zdôraznil na tlačovej konferencii Kiska. Dodal, že keď vznikajú rôzne názory na niektoré otázky, vždy sa riešia bez medializácie, politickou diskusiou. Ako povedal, úsilie je na oboch stranách. "Je za tým úsilie spájať sa, čo sa týka infraštruktúry, ciest, spájanie z pohľadu energetiky," dodal. Áder podčiarkol, že Slovensko je tretím najdôležitejším obchodným partnerom Maďarska. V uplynulých rokoch sa podľa jeho slov podarilo výraznou mierou rozvinúť vzájomné vzťahy v oblasti dopravy. Za veľmi účinnú označil aj spoluprácu v otázke energetickej bezpečnosti. Podľa slov Ádera je zrejmé, že v tomto roku dosiahne hodnota vzájomnej obchodnej výmeny sumu deviatich miliárd eur. "Zriadili sme nákladnú kompu medzi Ostrihomom a Štúrovom, otvorili sme nové cestné hraničné priechody, čoskoro postavíme dunajský most pri Komárome. Najneskôr do roku 2019 bude dobudovaná diaľnica od Rajky a Miškovca až k slovenským hraniciam," povedal Áder. Slovenský prezident pripomenul, že Slovensko je stále predsedajúcou krajinou v Rade EÚ. "Tou základnou úlohou Slovenska počas predsedníctva je byť čestným sprostredkovateľom, mediátorom rozhovorov tak, aby Európska únia zostala čím jednotnejšia. Musíme z pohľadu EÚ nachádzať veci, ktoré nás spájajú, musíme mať navzájom medzi sebou viac empatie, porozumenia a niekedy aj viac taktu z pohľadu Bruselu," konštatoval. Otázka riešenia migračnej krízy je podľa Kisku nesmierne dôležitá.  "Pokladám za dôležité pri otázke migrácie hovoriť o solidarite. Hovoriť o solidarite s ľuďmi, ktorí skutočne utekajú pred vojnou a smrťou, ale aj o solidarite s našimi partnermi v rámci EÚ. Ale rozumiem tomu, a vždy musíme pri solidarite a pritom, keď uvažujeme, ako pomôcť, pravdaže uvažovať aj o bezpečnosti, ale solidarita je to základné slovo," podčiarkol. Kiska opakovane apeloval na politikov, aby aj v súvislosti s migračnou krízou nevyvolávali pocity nenávisti, pocity často neopodstatneného strachu vo vzťahu k ľuďom iného náboženstva, inej farby pleti alebo inej krajiny. Podľa Ádera treba ľuďom, ktorí sú na to odkázaní, pomôcť a treba zabezpečiť, aby bol prechod migrantov cez hranice kontrolovaný. "Treba tiež zabezpečiť, aby cudzincov, ktorí do Európy prídu s cieľom zabezpečiť si lepší život, bolo možné vrátiť späť, a tých, čo chcú páchať trestné činy, prípadne teroristické činy, bolo možné vyfiltrovať," dodal. Kiska sa v závere oficiálnej návštevy stretol aj so slovenskými krajanmi na pôde školy s vyučovacím jazykom slovenským v Budapešti. "V Maďarsku podľa štatistík žije okolo 35-tisíc Slovákov. Tu na tejto škole ich študuje skoro 300, celkovo takýchto škôl je v Maďarsku päť. Diskutovali sme o tom, čo ich trápi, čo ich teší. Pravdaže potrebujú trochu možno väčšiu podporu z pohľadu toho, aby mali viacej učiteľov," povedal prezident s tým, že s predstaviteľmi slovenskej menšiny žijúcej v Maďarsku diskutovali aj o tom, ako zabezpečiť, aby každé dieťa malo možnosť osobne zažiť Slovensko, aby mohli byť na svoje korene hrdí.  "Neklesá počet ani študentov, ani ľudí hlásiacich sa k slovenskej národnosti v Maďarsku, to je veľmi pozitívny signál. Ak sme diskutovali naopak s predsedom parlamentu (pozn. TASR Lászlóom Kövérom), ale aj s prezidentom (Jánosom Áderom), že percentá maďarskej národnosti na Slovensku klesajú, tak tu tento trend nebol zaznamenaný. A to je signálom toho, že ľudia sa hlásia k slovenskej národnosti a chcú si uchovávať tieto tradície. Dokonca do prvej triedy tu v tejto škole nastúpilo o 14 žiakov viac ako pred rokom," konštatoval slovenský prezident. Zdôraznil tri základné body, pokiaľ ide o maďarskú menšinu na Slovensku, alebo slovenskú menšinu v Maďarsku. "Prvým bodom je dať možnosť vzdelávať sa v rodnom jazyku, druhým bodom je možnosť si uchovávať tradície, spraviť všetko pre to, aby mali vytvorené možnosti uchovávať svoje kultúrne tradície. A to tretie, čo som prízvukoval aj s pánom prezidentom, aj s pánom premiérom (Viktorom Orbánom), aj s predsedom parlamentu, je, a to najviac rezonuje u nás na juhu Slovenska, aby politici tieto dobré vzťahy nekazili a aby sa nevmiešavali hlavne pred voľbami z jednej alebo druhej strany a nevyvolávali zbytočné vášne," uzavrel Kiska. Prezident vo večerných hodinách odcestoval do vlasti.


Prokurátor nemôže podrobne informovať o priebehu vyšetrovania vraždy Kuciaka

BRATISLAVA. Prokurátor Úradu špeciálnej prokuratúry zatiaľ nemôže podrobne informovať verejnosť o priebehu vyšetrovania vraždy investigatívneho novinára Jána Kuciaka a jeho snúbenice Martiny Kušnírovej. Teda nebude ani informovať, ako rozhodne o námietkach a návrhoch na doplnenie dokazovania, ktoré podal obhajca Marek Para. "V súlade s Trestným poriadkom je prípravné konanie neverejné a preto ani orgány činné v trestnom konaní nemôžu podrobne informovať verejnosť o jeho priebehu, jednotlivých úkonoch alebo o zamýšľanom postupe," uviedla v piatok pre TASR hovorkyňa úradu Jana Tökölyová. Prokurátor by mal v najbližšom období posúdiť výhrady, námietky a návrhy obhajoby Mariana Kočnera voči vyšetrovaniu v prípade vraždy Kuciaka a jeho snúbenice. Pre TASR to v stredu uviedol obhajca Para. Prokurátor nemá žiadnu lehotu, aby v prípade námietok a návrhov na ďalšie dokazovanie rozhodol. Má však lehotu na podanie obžaloby na Špecializovaný trestný súd v Pezinku do konca októbra. Na záver toho mesiaca by inak musel požiadať o predĺženie kolúznej väzby Mariana Kočnera, ktorá uplynie koncom novembra. Para mal pôvodne ukončiť oboznamovanie sa s výsledkom vyšetrovania 4. septembra. Pretože spis nebol úplný, vyšetrovateľ mu poskytol dodatočnú lehotu na oboznamovanie sa so spisom do stredy. Rovnako ako Para aj právni zástupcovia poškodených Daniel Lipšic a Roman Kvasnica mali možnosť predtým sa oboznámiť s výsledkami vyšetrovania. Obhajcovia poškodených nemali ďalšie návrhy na dokazovanie. Kočnera obvinili z objednávky vraždy novinára Kuciaka, pri ktorej zomrela aj jeho snúbenica, 8. marca tohto roka. Kuciakovu likvidáciu si mal objednať pre jeho novinársku prácu. Voči obvineniu podal Para na Úrad špeciálnej prokuratúry sťažnosť, ktorú úrad v apríli zamietol. Len nedávno úrad opätovne zamietol sťažnosť Kočnera voči obvineniu. Kočner sa dva razy neúspešne pokúšal dostať z väzby, čo mu zamietol Špecializovaný trestný súd a následne Najvyšší súd. Naposledy svoju žiadosť o prepustenie z väzby v júni vzal späť.


Spotrebiteľské ceny v Rakúsku pokračovali v máji v stabilnom raste

Najvýraznejšie sa zvýšili ceny energií a vody.

VIEDEŇ. Spotrebiteľské ceny v Rakúsku pokračovali minulý mesiac v stabilnom raste, pričom ich nahor ťahali najmä ceny energií, ale aj ceny v reštauráciách a náklady na vzdelanie. Ukázali to v utorok zverejnené údaje rakúskeho štatistického úradu. Spotrebiteľské ceny sa v máji zvýšili medziročne o 1,2 %, uviedol štatistický úrad. To je rovnaké tempo rastu ako v apríli. Najvýraznejšie sa zvýšili ceny energií a vody, o 3 %. Vzrástli aj ceny v reštauráciách a hoteloch ( 2,7 %) a náklady na vzdelanie (2,6 %). V medzimesačnom porovnaní sa spotrebiteľské ceny v Rakúsku zvýšili v máji o 0,2 %.


Generálna prokuratúra posudzuje svoj návrh na rozpustenie ĽSNS

Generálna prokuratúra návrh na Ústavný súd SR ešte nepodala.

BRATISLAVA. Generálna prokuratúra SR zatiaľ nerozhodla, či podá na Ústavný súd SR v Košiciach návrh na preskúmanie rozsudku Najvyššieho (súdu SR, ktorý koncom apríla zamietol návrh generálneho prokurátora Jaromíra Čižnára na rozpustenie parlamentnej ĽSNS. "Rozsudok Najvyššieho súdu Slovenskej republiky bol Generálnou prokuratúrou SR doručený 28. mája. Po preskúmaní rozsudku bude rozhodnuté o ďalšom postupe vo veci," uviedla v utorok hovorkyňa prokuratúry Jana Tökölyová. Lehota na prípadné podanie návrhu na preskúmanie rozsudku súdu je dva mesiace od jeho doručenia. Na skutočnosť, že Generálna prokuratúra návrh na Ústavný súd SR ešte nepodala, upozornil v pondelok (8. 7.) portál sme.sk. Senát Najvyššieho súdu SR pod vedením predsedníčky Jany Zemkovej na svojom verejnom pojednávaní 29. apríla zamietol návrh na rozpustenie ĽSNS. Zemková vtedy zdôraznila, že posúdili jednotlivé dôkazy obžaloby. V súvislosti s ohrozovaním demokracie bol podľa jej slov najdôležitejší prvok bezprostrednosti. Skonštatovala pritom, že riziko nie je dostatočne bezprostredné, pretože strana nemá dosť poslancov v parlamente na to, aby sama schválila zákony, ktoré by mohli demokraciu ohroziť. Argumentáciu obžaloby opierajúcu sa o trestné konania v prípade predsedu strany a jej dvoch poslancov, ktorými sa v súčasnosti zaoberajú súdy, nebolo podľa jej slov možné považovať za priťažujúcu okolnosť pri rozhodovaní. Podotkla, že do skončenia trestných konaní platí prezumpcia neviny a že Najvyšší súd vo veci rozpustenia ĽSNS rozhodoval ako správny súd, a nie trestný. Žaloba bola podľa jej slov nedostatočne podložená. Návrh na rozpustenie strany podal na Najvyšší súd SR generálny prokurátor Jaromír Čižnár v máji 2017. Prvý raz sa začalo vo veci konať 9. apríla tohto roka. Zástupca Generálnej prokuratúry SR Ivan Minár vtedy argumentoval protirómskymi prejavmi strany. Opieral sa aj o vyjadrenia strany na adresu súčasného systému v štáte, ktorý podľa jeho slov označili za totalitný. Najvyšší súd SR už raz, a to koncom februára 2006, rozhodoval o zákaze činnosti krajne pravicovej strany Slovenská pospolitosť - Národná strana, ktorej viacerí členovia čelili vtedy obvineniam z trestných činov. Dôvodom na jej rozpustenie bolo podľa vtedajšieho generálneho prokurátora Dobroslava Trnku skutočnosť, že strana svojimi stanovami, programom a činnosťou na území SR porušovala Ústavu SR, ústavné zákony, zákony a medzinárodné zmluvy. Následne Najvyšší súd SR predchodkyňu ĽSNS začiatkom marca 2006 aj zakázal. Podklady na rozpustenie Pospolitosti vypracoval za Generálnu prokuratúru vtedy, ako aj v súčasnosti, pri ĽSNS ten istý prokurátor Generálnej prokuratúry Ivan Minár.


Vyhlasujem na zdravie svojho syna. Fico už svoje sľuby viackrát nedodržal

Nechce byť prezidentom

Drží Fico slovo?

Fico a jeho sľuby

Ak by premiér Robert Fico svoje slová dodržiaval, do Košíc by sa jazdilo po diaľnici a tlačovky by organizoval niekto iný.

BRATISLAVA. Hneď, ako premiér Robert Fico vyhlásil na „zdravie svojho syna“, že nebude kandidovať za prezidenta, mu médiá na tlačovej besede pripomenuli nedodržanie sľubu o odchode z politiky do roku 2014. „Ani ja som nečakal, že Smer bude v roku 2017 stále v politike. Očakával som, že tá erózia pôjde rýchlejšie,“ vysvetlil svoje slová z roku 2009 Fico. Nedodržaných sľubov má však Fico na svojom konte niekoľko. SME pripravilo ich prehľad. Prvá vláda Roberta Fica sa zaviazala k dostavbe diaľnice D1 Bratislava - Košice do roku 2013. „Tu je jasný záväzok. V programovom vyhlásení vlády, ktoré bolo schválené v Národnej rade Slovenskej republiky. Čiže toto nás zaväzuje,“ povedal vtedy Fico. Po roku vo vláde v júli 2007 sa Fico rozhodol tento proces urýchliť a po rokovaní s vtedajším ministrom dopravy Ľubomírom Vážnym vyhlásil, že západ krajiny bude plynulo spojený s východom už v roku 2010. Diaľničné spojenie Bratislavy a Košíc dodnes neexistuje a posledné odhady hovoria o jeho dokončení až v roku 2026. Predseda vlády Robert Fico na straníckom sneme v roku 2007 povedal, že členov vlády podozrivých z korupcie bude okamžite odvolávať. „Do troch minút odvolám každého člena vlády, u ktorého sa ukáže iba náznak korupcie a klientelizmu (…), ak nás nezožerú špina a korupcia, neexistuje, aby sme neuspeli v budúcich voľbách,“ povedal vtedy Fico. Svoje slová mohol dokázať o dva roky pri zjavnom pochybení vtedajšieho ministra výstavby Mariana Janušeka v nástenkovom tendri. Ministra však odvolal až po viac ako trojmesačnom tlaku verejnosti a zverejnení kontroly tendra, ktorý vykonal Úrad pre verejné obstarávanie. Roberta Kaliňáka, podozrivého z ovplyvňovania vyšetrovania jeho známeho podnikateľa Ladislava Bašternáka, nechce Fico odvolať vôbec. V októbri 2012 premiér Robert Fico ohlásil, že na Slovensku bude len jedna zdravotná poisťovňa a svoje stanovisko neskôr niekoľkokrát zopakoval. „Je politicky rozhodnuté - bude jedna zdravotná poisťovňa a súkromné zdravotné poisťovne nebudú vyťahovať peniaze z vreciek ľudí,“ povedal Fico v decembri 2012. Majitelia zdravotných poisťovní následne začali štyri arbitrážne spory proti Slovensku. Štát dal za právnikov do júna 2014 vyše 25 miliónov eur. Nakoniec v roku 2015 Fico pripustil, že jeho druhá vláda jednu zdravotnú poisťovňu nezavedie. Odvtedy je o tejto téme ticho. Analýza Ficových sľubov je aj na stránke sluby.sme.sk.


Vláda chce podľa Žigu dotiahnuť investorov do slabších regiónov

Opozičná strana SaS považuje stimuly za škodlivé.

BRATISLAVA. V rámci vyrovnávania regionálnych rozdielov chce vláda dotiahnuť investorov aj do oblastí s najvyššou nezamestnanosťou. Nástrojom k tomu má byť podpora investícií formou stimulov. Uviedol to v nedeľu v diskusnej relácii V politike televízie TA3 minister hospodárstva Peter Žiga. S touto politikou vládnej strany nesúhlasí opozičná SaS, ktorá považuje investičné stimuly za škodlivé."Z hľadiska makroekonomických teórií sú akékoľvek zásahy štátu do fungovania trhu nie úplne ideálne, ale nežijeme v ideálnom svete. Ak iné krajiny v rámci EÚ poskytujú investičné stimuly, musí ich poskytovať aj Slovensko. Treba upresniť, že SR je jedna z krajín, ktorá poskytuje najmenšie investične stimuly podľa štatistiky Európskej komisie (0,47 % investičných stimulov z HDP). Ak štát má záujem preferovať niektoré oblasti priemyslu a rozvoj určitých regiónov, tak bude používať investičné stimuly. Máme záujem, aby investori prichádzali na východ Slovenska a do regiónov, kde to treba. Stimuly teda treba poskytnúť investorom, ktorí chcú investovať práve v týchto oblastiach," povedal v relácii Peter Žiga.Opozičná strana SaS považuje stimuly za škodlivé, Slovensku by skôr pomohla k zlepšeniu podnikateľského prostredia väčšia vymožiteľnosť práva a zníženie byrokracie, korupcie a legislatívnej neistoty. V relácii TA3 to povedala poslankyňa za SaS Jana Kiššová. "My vo všeobecnosti považujeme stimuly za škodlivé. Ak jednému subjektu niečo dáte a druhému nie, nie je to spravodlivé. Stimuly sa dávajú prevažne úspešným spoločnostiam, čo je zlé a navyše sú stimuly u nás aj zle implementované a spôsobujú regionálne rozdiely. Podľa strany SaS ide väčšina stimulov do ekonomicky silných regiónov a nie na východ Slovenska, ako to tvrdí vláda. Výsledkom je, že stimuly idú prevažne do automobilového priemyslu, na ktorý sme si vybudovali veľkú závislosť. Krajina nemôže stáť na štyroch fabrikách," oponovala v relácii ministrovi hospodárstva Jana Kiššová.Minister Peter Žiga v nedeľu zároveň informoval, že vďaka stimulom prišli na Slovensko investori a rozhodli sa tu investovať už aj v slabších regiónoch. Súčasne dodal, že vláda upravila zákon o investičnej pomoci tak, aby vyrovnával práve regionálne rozdiely. Súčasne chce vláda podporovať investície s vyššou pridanou hodnotou. "Ohľadom stimulov robíme všetko preto, aby sme o desať rokov boli v EÚ konkurencieschopní. Firmy, ktoré tvoria vyššiu pridanú hodnotu, si tu musíme v budúcnosti udržať," uzavrel Peter Žiga.


Slovenky prehrali s Taliankami a na šampionáte končia pred rekordnou kulisou

Zázrak na tribúne

Reakcia trénera

Rozhovor so Špankovou

Komentár Berzediho

Hrončekovej rozlúčka

Online prenos

/Zápas trval 82 minút./ Rozhodovali: Marques Ferreira (Portug.) a Aro (Fín.), 6430 divákov Slovensko: Koseková, Palgutová, Pencová, Herelová, Radosová, Kostelanská, libero Španková (Hrončeková, Szabóová, Kijaková) Taliansko: Sorokaiteová, Malinová, Folieová, Chirchellová, Syllaová, Egonuová, libero De Gennarová (Danesiová, Fahrová, Bosettiová) BRATISLAVA. Slovenské volejbalové reprezentantky ukončili účinkovanie na ME v osemfinále. V nedeľňajšom domácom dueli podľahli v Bratislave vicemajsterkám sveta z Talianska za 82 minút 0:3. Duel sledovalo 6430 divákov, čo je slovenský volejbalový rekord. Najviac divákov sa predtým zúčastnilo na prípravnom zápase mužov Slovensko - Poľsko v októbri 2015 v Bratislave, ktorý videlo 6000 fanúšikov. Zverenky Marca Fenoglia držali s favoritom duelu krok, odohrali s ním tri vyrovnané sety, ale v koncovke mali Talianky zakaždým viac síl. Vo štvrťfinále narazia zverenky Davida Mazzantiho v stredu 4. septembra v poľskej Lodži na Rusko. Pre slovenské volejbalistky to bola prvá účasť vo vyraďovačke na ME. Predtým sa predstavili na európskom šampionáte v rokoch 2003, 2007 a 2009, vo všetkých troch prípadoch stroskotali v základnej skupine. V prvom sete Talianky od úvodu viedli, ale v prostrednej pasáži po podaní Herelovej bol stav 10:10. Favorit duelu však potom zlepšil hru v útoku a napriek veľkej bojovnosti zvereniek Fenoglia triumfoval za 25 minút 25:20. Slovenky začali lepšie druhý set, viedli v úvode 3:1 a udržiavali si náskok. Talianky však neskôr vyrovnali na 7:7 a po smeči Kostelanskej do autu viedli 8:7. Potom však prišli chvíle slovenských reprezentantiek, opäť sa dostali do vedenia 12:9, no ich súperky sa znova dotiahli. Dramatickú koncovku napokon lepšie zvládli Talianky, druhý set získali v pomere 25:23. V treťom sete to už bola jasná záležitosť favorita. Napriek obrovskej bojovnosti Sloveniek ho Talianky zvládli za 29 minút 25:20. Marco Fenoglio, tréner SR: "Som na dievčatá nesmierne hrdý. Odohrali sme vyrovnaný zápas proti favoritovi, ale napokon sa ukázala kvalita Talianska. Utvorili sme divácky rekord, čo si viac želať? Ľudia boli fantastickí, celkovo som veľmi spokojný. Posunuli sme sa dopredu, tento šampionát to ukázal." Barbora Koseková, nahrávačka a kapitánka SR: "Sme smutné, že sme nezískali aspoň set, ale Taliansko je niekde inde. Diváci nás hnali neskutočne dopredu a chceli sme si zápas užiť. Myslím si, že sa nám to aj podarilo." Karin Palgutová, univerzálka SR: "Môžeme byť spokojné. Dostali sme sa do tesných koncoviek, podali sme sympatický výkon. Bolo to v rámci našich možností." Veronika Hrončeková, blokárka SR: "Ľudia boli úžasní a z tejto atmosféry budem čerpať ešte veľmi dlho. Odo mňa jedno veľké ďakujem. Chceli sme proti favoritovi ukázať dobrý volejbal, v prvých dvoch setoch sme to plnili na sto percent. Ale Talianky sú volejbalovo úplne inde, čo treba uznať." /Bratislava/ Rusko - Belgicko 3:1 (22, 15, -21, 22) /Lodž/ Nemecko - Slovinsko 3:0 (21, 15, 20) Poľsko - Španielsko 3:0 (20, 20, 19) /Ankara/ Turecko - Chorvátsko 3:2 (24, -18, -31, 22, 14) Srbsko - Rumunsko 3:0 (20, 17, 23) /Budapešť/ Azerbajdžan - Bulharsko 0:3 (-12, -16, -23) Holandsko - Grécko 3:0 (21, 23, 12)


Saganovi v závere chýbali sily. Klasiku v Montreale vyhral Van Avermaet

Montreal - Montreal, 219,6 km  MONTREAL. Slovenský cyklista Peter Sagan z tímu Bora-Hansgrohe obsadil 18. miesto v nedeľňajších jednorazových pretekoch Grand Prix Cycliste de Montreal v kanadskom Montreale. Sagan sa ešte niekoľko stoviek metrov pred cieľom držal v silnej skupine favoritov na celkový triumf, ale v samom závere mu došli sily. Príliš veľa ich spotreboval na dostihnutie veľkého súpera Francúza Juliana Alaphilippa, ktorý sa ocitol v úniku. Za víťazom Sagan zaostal o 12 sekúnd. Náročnú kanadskú klasiku vyhral Belgičan Greg van Avermaet z tímu CCC pred Talianom Diegom Ulissim (UAE-Team Emirates) a Španielom Ivánom Garcíom-Cortinom (Bahrain-Merida). Pre 34-ročného Van Avermaeta je to veľké víťazstvo po dlhšom časovom úseku, keď sa mu príliš nedarilo. Celkovo si zapísal 41. triumf v profikariére, druhý v Montreale po roku 2016. V Montreale cyklisti museli zdolať takmer 220 km, keď celkovo 18-krát absolvovali 12,2 km dlhý mestský okruh. Počas pretekov nastúpali 4734 m. Cítil som sa dobre, dokázal som odpovedať na mnohé útoky v záverečných kilometroch a na poslednom stúpaní, keď som sám dokázal uzavrieť medzeru na útočiacich jazdcov. Toto úsilie ma však stálo množstvo síl a v dôsledku toho mi chýbala v nohách energia, aby som mohol zabojovať o víťazstvo v šprinte. V každom kole museli prekonať štyri stúpania, najdlhšie z nich malo názov Cote Camillien-Houde s dĺžkou 1,8 km a priemerným sklonom 8%. Najväčšie kanadské cyklistické preteky v Québecu a Montreale sa tento rok uskutočnili po desiaty raz. Sagan sa na nich predstavil šiestykrát a po ročnej prestávke. V roku 2013 sa stal celkovým víťazom. Tradičné septembrové klasiky v Kanade boli pre 29-ročného rodáka zo Žiliny súčasťou záverečnej prípravy na majstrovstvá sveta, ktoré sa uskutočnia koncom mesiaca v anglickom Yorkshire. Do posledného z osemnástich okruhov vstúpil s drobným náskokom Austrálčan Nathan Earle (Israel Cycling Academy), ale jeho pokus bol odsúdený na skorý koniec. V stúpaní na Camillien-Houde 12 km pred cieľom už bol pohltený pelotónom a vpredu sa začali pokusy o nástupy. Jeden z nich sa vydaril Benoitovi Cosnefroyovi z tímu AG2R La Mondiale a tento Francúz si získal náskok niekoľko desiatok metrov. Peter Sagan si držal takticky veľmi dobrú pozíciu na konci prvej desiatky po boku ďalšieho z favoritov Grega van Avermaeta. Za Cosnefroyom sa sformovala silná skupina približne 20 cyklistov so Saganom, Van Avermaetom, Julianom Alaphilippom či Timom Wellensom, ale bez vlaňajšieho šampióna Michaela Matthewsa. Skupina sa zakrátko roztrhala na viac častí, Sagana stálo dosť síl, kým sa dotiahol na pretekárov pred ním. Štyri kilometre pred koncom bol stále na čele uniknuvší Cosnefroy a za ním sa vydal Enric Mas z tímu Deceuninck - Quick Step. Potom nasledoval dobre načasovaný nástup jeho tímového kolegu Alaphilippa, ktorý dostihol Cosnefroya. Za nimi vyštartovala menšia skupina na čele so Saganom. Slovenský cyklista však v samom závere nevydržal tvrdé tempo a v poslednom polkilometri bolo jasné, že do boja o víťazstvo nezasiahne. Na Alaphilippa sa napokon dotiahla skupinka favoritov v záverečnom šprinte do kopca mal najviac síl skúsený Van Avermaet. "Ako som očakával, Grand Prix de Montreal boli náročné preteky, no opäť raz odviedol náš tím excelentnú prácu a na začiatku záverečného kola som bol v dobrej pozícii," hodnotil preteky Sagan. "Cítil som sa dobre, dokázal som odpovedať na mnohé útoky v záverečných kilometroch a na poslednom stúpaní, keď som sám dokázal uzavrieť medzeru na útočiacich jazdcov. Toto úsilie ma však stálo množstvo síl a v dôsledku toho mi chýbala v nohách energia, aby som mohol zabojovať o víťazstvo v šprinte. Samozrejme, rád by som finišoval na lepšom mieste, no cítim sa sebavedomý pred ďalšími pretekmi, ktoré ma čakajú," uviedol trojnásobný majster sveta pre webovú stránku svojho tímu Bora-Hansgrohe.


Šéf iránskej diplomacie skritizoval dohody medzi USA a Saudskou Arábiou

Zaríf tvrdí, že Američania prostredníctvom dohôd ťahajú od Saudov miliardy dolárov.

TEHERÁN. Iránsky minister zahraničných vecí Mohammad Džavád Zaríf skritizoval amerického prezidenta Donalda Trumpa aj Saudskú Arábiu ohľadom ich zbrojárskych a investičných dohôd. Zaríf zároveň prehlásil, že politiku Rijádu možno viniť z teroristických útokov na USA z 11. septembra 2001. Šéf iránskej diplomacie to komentoval v nedeľu na sociálnej sieti Twitter, uviedla v noci pondelok spravodajská stanica Slobodná Európa. Jeho postrehy prišli iba niekoľko hodín po tom, ako Trump počas svojej návštevy Saudskej Arábie označil Irán za kľúčového sponzora islamistických militantných skupín. Zarífove komentáre zároveň prišli krátko na to, ako bol už v prvom kole iránskych prezidentských volieb opätovne zvolený Hasan Rúhání, umiernený reformista usilujúci sa o otvorenie svojej krajiny svetu a zlepšenie jej vzťahov so Západom. Zaríf tvrdí, že Američania prostredníctvom dohôd "ťahajú" od Saudov 480 miliárd dolárov. Irán, kde dominujú šiitskí moslimovia, a Saudská Arábia s väčšinovým sunnitským obyvateľstvom sú v snahe o vplyv v krajinách blízkovýchodného regiónu už dlhé roky vzájomnými úhlavnými nepriateľmi, pričom sa vzájomne obviňujú z pokusu o podkopávanie týchto dvoch vetiev islamu, pripomína Slobodná Európa. Kritici Saudskoarabského kráľovstva tvrdia, že jej striktné ponímanie islamu podnecuje sunnitský extrémizmus nazývaný takfír. Niektorí obviňujú Saudov aj zo zodpovednosti za teroristické útoky z 11. septembra 2001 na New York a Washington; pätnásti z devätnástich útočníkov boli saudskoarabskí občania. Rijád tieto obvinenia odmieta.


Nedarí sa spomaliť klimatické zmeny, vedci zabudli na metán

Metán je skleníkový plyn s kratšou životnosťou, ale so silnejším vplyvom ako oxid uhličitý.

BRATISLAVA. Zastavme vypúšťanie oxidu uhličitého. Ak sa rozpráva o boji s klimatickou zmenou, zvyčajne sa hovorí práve o nadmerných emisiách tohto skleníkového plynu. Atmosféru našej planéty však ohrozuje aj ďalšia chemická látka: aj keď emisie CO2 v ostatných troch rokoch nerastú, začalo sa výrazne zvyšovať množstvo metánu. V ovzduší je ho síce podstatne menej ako oxidu uhličitého, no jeho vplyv na planétu je oveľa výraznejší. A aj keď sa v atmosfére nezdrží tak dlho ako CO2, metán zadržiava až 28-násobne viac tepla. Navyše, vedci dnes nevedia, ako sa s prekvapujúcim nárastom emisií metánu vyrovnať. Vyplýva to z výskumu medzinárodného tímu, ktorý svoje závery zverejnil v žurnále Environmental Research Letters. Na začiatku tohto storočia rástli emisie metánu o zanedbateľné hodnoty – približne o 0,5 čiastočky na jednu miliardu. V roku 2007 sa rast začal zrýchľovať a v posledných dvoch rokoch úplne vyletel nahor. V roku 2014 už emisie metánu narástli o 12,5 čiastočky na jednu miliardu, o rok neskôr to bolo o 9,9 čiastočky na miliardu. Príčiny zmien vedci zatiaľ nepoznajú. „Pri pohľade na scenáre vývoja emisií sa metán stáva najintenzívnejším skleníkovým plynom. To sú zlé správy. Ideme nesprávnym smerom,“ vysvetľuje spoluautor výskumu Rob Jackson zo Stanfordovej univerzity pre denník Washington Post. Zdroje metánových emisií nepoznáme tak dobre ako emisie oxidu uhličitého, ktoré sa podrobne mapujú od 50. rokov minulého storočia. Metán môže mať navyše rôznorodý pôvod, a aj preto sa ťažko sleduje. Autori štúdie však odhadujú, že približne dve tretiny emisií metánu pochádzajú z ľudskej aktivity, predovšetkým z poľnohospodárstva. Prežúvavce ako kravy vylučujú metán pri trávení, rovnako ako mikróby, ktoré prosperujú v zaplavených ryžových poliach. Za posledných dvadsať rokov sa pritom zvýšil počet chovaného dobytka na celom svete a v Ázii sa tiež začalo pestovať viac ryže. Okrem prírodných zdrojov metánu, ako sú močiare, je metán aj hlavnou zložkou zemného plynu. Až tretina emisií dokonca pochádza zo spracúvania fosílnych palív, pri ktorom metán uniká do ovzdušia. Následky rastúceho množstva metánu už môžeme podľa denníka Guardian pozorovať na zmenách arktického ekosystému. Vyššie priemerné teploty topia tundru a odkrývajú vegetáciu, ktorá vypúšťa ďalší metán. Viac metánu v ovzduší zosilňuje aj otepľovanie a to zasa zvyšuje množstvo emisií. Napriek viditeľným vplyvom metánu nám práve tento skleníkový plyn ponúka krátkodobé riešenie na zastavenie klimatických zmien. Vedci skúmajú viaceré možnosti, ako by sa dalo znížiť vylučovanie metánu poľnohospodárskych zvierat, a vyvíjajú nové druhy ryže, ktoré na poliach spotrebujú menej vody. Ak sa podarí nájsť účinné riešenie, môžeme využiť krátku životnosť metánu v atmosfére a dočasne tak spomaliť klimatické zmeny. Získame tým čas na riešenie problému s emisiami CO2. „Pri metáne sa často sústredíme na priemysel fosílnych palív, no musíme venovať rovnakú pozornosť, ak nie väčšiu aj poľnohospodárstvu. Situácia určite nie je beznádejná, je to skutočná príležitosť,“ povedal Jackson v tlačovej správe organizácie Future Earth. DOI: 10.1088/1748-9326/11/12/120207 Tento text ste mohli čítať vďaka tomu, že platíte za obsah. Vážime si to.


Nezamestnanosť v Taliansku klesla v máji na takmer 6-ročné minimum

RÍM. Nezamestnanosť v Taliansku klesla v máji na najnižšiu úroveň za takmer šesť rokov. Uviedol to v pondelok taliansky štatistický úrad Istat. Miera nezamestnanosti upravená o sezónne vplyvy dosiahla v máji 10,7 percenta oproti 11-percentnej úrovni v predchádzajúcom mesiaci. To je najnižšia hodnota nezamestnanosti od augusta 2012, keď nezamestnanosť dosiahla rovnako 10,7 percenta. Pokles zaznamenala aj nezamestnanosť mladých ľudí vo veku od 15 do 24 rokov, aj naďalej sa však drží nad 30-percentnej úrovňou. V apríli dosiahla 32,8 percenta, v máji predstavovala 31,9 percenta.


Starostu Yorku v Pensylvánii napomenuli za rasistické narážky na Obamu

YORK. Mestská rada v Yorku v americkom štáte Pensylvánia schválila v noci na utorok návrh na oficiálne pokarhanie starostu Charlesa Waska, ktorý na svojom facebookovom profile zverejnil rasistické príspevky, vrátane dvoch odkazujúcich na amerického prezidenta Baracka Obamu a jeho rodinu. Informovala o tom agentúra AP. V jednom Waskovom príspevku z júna tohto roka je karikatúra vagóna plného orangutanov s textom "sťahovanie" v Bielom dome a druhý odkazuje na lynčovanie. Návrh na oficiálne pokarhanie Waska schválila mestská rada Západného Yorku jednomyseľne. "Starostu písomne upovedomíme o tom, že ho jeho legislatívny orgán dôrazne napomenul," uviedol predseda mestskej rady v Západnom Yorku Shawn Mauck. "Uviedol do rozpakov nielen tento zbor... ale všetkých v okrese York, dodal. Mestská rada tiež schválila návrh, ktorým poverila právneho zástupcu mesta, aby preveril, či existuje zákonný prostriedok, na základe ktorého by bolo možné Waska z funkcie starostu odvolať. Wasko sa zasadnutia mestskej rady nezúčastnil, i keď niektorí jej členovia naznačovali, že by mohol prísť. Starosta pre agentúru AP minulý týždeň uviedol, že je obeťou "honby na čarodejnice" a podrobnejšie sa k vzniknutej situácii vyjadrí neskôr.


Požiar v USA zničil najmenej 25 školských autobusov

SOUTH WHITEHALL. V americkom štáte Pennsylvania požiar zničil najmenej 25 školských autobusov. O plameňoch v garáži v South Whitehall informovali hasičov v piatok v skorých ranných hodinách. Ľudia, ktorí bývajú v okolí miesta, povedali, že počuli explózie. Úrady zatiaľ nepoznajú príčinu požiaru. Dodali, že zhorelo najmenej 25 autobusov, čo je takmer 25 percent z celkového počtu vozidiel školského obvodu Parkland, v ktorom v piatok v dôsledku požiaru zatvorili školy. Incident si nevyžiadal žiadne zranenia. Zatiaľ nie je známe, či v pondelok školy otvoria.


Do Európy sa tento rok doplavilo viac ako stotisíc migrantov

Na talianske pobrežia prišlo dosiaľ v priebehu roka celkovo 85.183 ľudí.

RÍM, ŽENEVA. Už viac ako 100-tisíc migrantov dorazilo do Európy od začiatku tohto roka po mori, veľká časť z nich smerovala do Talianska. Oznámila to v utorok v Ženeve Medzinárodná organizácia pre migráciu (IOM). Na talianske pobrežia prišlo dosiaľ v priebehu roka celkovo 85.183 ľudí, čo je viac než v rovnakom období vlaňajška (71.279). Výrazne menej migrantov evidujú v Grécku (9290), na Cypre (273) a v Španielsku (6464), vyplýva z údajov IOM pokrývajúcich obdobie do 3. júla. IOM pred tohtotýždňovým zasadnutím ministrov vnútra EÚ žiada, aby ostatné krajiny podporili Taliansko v pretrvávajúcej utečeneckej kríze. Na nebezpečnej ceste cez Stredozemné more prišlo tento rok o život už 2247 ľudí, väčšina z nich (2150) zomrela pri plavbe cez jeho centrálnu časť, smerom do Talianska.


V bratislavskej premávke sa vodiči miestami zdržia 20 minút

V Bratislave sa postupne začali rozsiahle dopravné obmedzenia.

BRATISLAVA. Ranná doprava v Bratislave je v stredu aj napriek obmedzeniam na križovatke Prievoz a na ulici Mlynské nivy relatívne plynulá. Zelená vlna RTVS upozorňuje na zdržanie 10 až 20 minút na Gagarinovej smerom do centra, na Záhradníckej, Rožňavskej, Vajnorskej a Račianskej. Stella centrum informuje o zdržaniach a kolónach na diaľnici D2 za Stupavou, na diaľnici D1 pred vjazdom do Bratislavy a pred Prístavným mostom smerom do Petržalky, z Čiernej Vody do Vajnôr, v Dunajskej Lužnej, Ivanke pri Dunaji a Moste pri Bratislave v smere do Bratislavy. Šoféri sa tu môžu zdržať od 10 do 20 minút. Aplikácia Waze upozorňuje na zhustenú premávku na Moste Apollo, Ulici Svornosti, Slovnaftskej, Popradskej, Dvojkrížnej, Hradskej, Ivanskej ceste i Trnavskej ceste. Taktiež na Šancovej, Pražskej, Staromestskej či na Nábreží armádneho generála L. Svobodu. V Bratislave sa postupne od piatka (15. 2.) začali rozsiahle dopravné obmedzenia. Súvisia s výstavbou diaľnice D4 a rýchlostnej cesty R7, konkrétne prestavbou mimoúrovňovej križovatky Prievoz, a s výstavbou podzemného kruhového objazdu na rekonštruovanej časti ulice Mlynské nivy. Na bezplatnú informačnú linku 0800 242 000 môžu hlásiť vodiči problémy v doprave, alebo klásť otázky. Viac informácií nájde verejnosť na webe www.zvladneme.to, kde je aj online prenos z dopravných kamier.


Rakúsku diaľničnú známku si kúpite aj cez internet, treba na to myslieť v predstihu

Známka kúpená cez internet platí až po 18 dňoch.

Podobne ako diaľničné známky na Slovensku či v Maďarsku, po novom si aj rakúsku známku môžete kúpiť aj cez internet. Rakúsko tento rok zaviedlo elektronické diaľničné známky. Na rozdiel od Slovenska či Maďarska však Rakúšania zároveň nezrušili klasické nalepovacie známky, ktoré ostávajú v predaji. Známky na rok 2017 majú tyrkysovú farbu, na rok 2018 budú červené. Oproti minulému roku cena známky mierne zdraželi (10-dňová o 10 centov, 2-mesačná o 30 centov, ročná o 80 centov.) Či už si vyberiete elektronickú diaľničnú známku alebo klasickú nálepku, cena známky je bez ohľadu na formu rovnaká. Osobné alebo nákladné vozidlo do 3,5 t Vozidlá nad 3,5 tony platia v Rakúsku mýto. Do začiatku platnosti elektronickej diaľničnej známky ju môžete preniesť na iné auto alebo posunúť začiatok jej platnosti na neskôr. Diaľničnú známku vo forme nálepky si môžete kúpiť na čerpacích staniciach, prípadne na stanici rakúskeho automotoklubu ÖAMTC na diaľničnom hraničnom priechode Jarovce-Kittsee. Elektronickú diaľničnú známku si môžete kúpiť na stránke shop.asfinag.at. Pri kúpe zadávate evidenčné číslo vozidla a e-mail, kam vám príde potvrdenie; zaplatiť môžete platobnou kartou alebo cez PayPal. Ak si kupujete elektronickú známku, nemôžete si ju kúpiť jednoducho vtedy, keď sa blížite k hraniciam. E-shop vám nedovolí nastaviť začiatok platnosti skôr ako 18 dní od dátumu kúpy známky, v prípade ročnej známky táto začína platiť až 18 dní po kúpe. Stránka ASFiNAGu túto lehotu nazýva "lehotou ochrany spotrebiteľa" - počas 18 dní si môže zákazník kúpu rozmyslieť, presunúť termín platnosti alebo opraviť evidenčné číslo, na ktoré je známka viazaná. Táto 18-dňová lehota neplatí pre právnické osoby. Mimochodom, ASFiNAG je rakúska spoločnosť, ktorá má na starosti výber mýta a poplatkov za diaľnice, obdoba nášho SkyTollu. Ak sa rozhodnete pre klasickú nálepku, umiestnite ju na čelné sklo buď do ľavého horného rohu (nad vodiča), alebo k strednému spätnému zrkadlu. Známka nesmie byť nalepená na tónovanej časti skla. ASFiNAG upozorňuje, že za jazdu v Rakúsku po diaľnici bez platnej diaľničnej známky hrozí vodičom pokuta najmenej 120 eur.


Našli mŕtvu veľrybu, ktorá mala v žalúdku 40 kilogramov plastov

BRATISLAVA. Mŕtva veľryba, ktorú našli vyplavenú na filipínskom pobreží, mala v žalúdku 40 kilogramov plastov, informujú vedci podľa webu BBC. Telo vorvaňovca zobcového (Ziphius cavirostris) našli tento mesiac východne od mesta Davao a preskúmali ho pracovníci tamojšieho D'Bone Collector Museum. Na sociálnej sieti Facebook sa následne vyjadrili, že našli "najviac plastu vo veľrybe, ako kedy videli." Okrem iného mala veľryba v žalúdku napríklad 16 ryžových vreciek a množstvo "nákupných tašiek." Kompletný zoznam predmetov zverejní múzeum v nasledujúcich dňoch.V niektorých krajinách juhovýchodnej Ázie, vrátane Filipín, je používanie jednorazových plastových predmetov obzvlášť veľkým problémom. Podľa spoločnej správy mimovládnej environmentálnej organizácie Ocean Conservancy a McKinsey Center for Business and Environment z roku 2015, je za 60 percent plastov, ktoré skončia v oceánoch, zodpovedných päť ázijských krajín - Čína, Indonézia, Filipíny, Vietnam a Thajsko. Vlani v júni napríklad našli v Thajsku mŕtvu grindu, ktorá prehltla 80 plastových tašiek.


Samovražedný útočník v Pakistane zabil najmenej 75 ľudí

Atentátnik odpálil bombu na predvolebnom zhromaždení.

ISLAMABAD. Najmenej 75 ľudí vrátane politického kandidáta zahynulo v piatok pri dvoch rôznych útokoch zacielených proti predvolebným zhromaždeniam v Pakistane. Išlo o najkrvavejší deň v krajine za niekoľko posledných mesiacov, informovali pakistanskí predstavitelia. Všeobecné voľby sa budú konať 25. júla. Najmenej 70 ľudí prišlo v piatok o život, keď sa samovražedný bombový útočník odpálil na predvolebnom zhromaždení v provincii Balúčistán na juhozápade Pakistanu. Oznámil to provinčný minister vnútra Hajdar Alí, ktorého citovala tlačová agentúra DPA. Medzi mŕtvymi je aj Navábzáda Sirádž Raísání, ktorý bol kandidátom do provinčného zákonodarného zhromaždenia. Potvrdila to jeho rodina. "Môj brat už nie je medzi nami... Zabili ho ako mučeníka," povedal médiám Laškarí Raísání po bombovom útoku v meste Mastúng neďaleko provinčnej metropoly Kvéta. Okres Mastúng v spomínanej provincii Balúčistán je pokladaný za baštu extrémistickej skupiny Islamský štát (IS). Aktívni sú tam aj militanti z protišiitsky zameraných milícií Laškare Džhangví. V nemocniciach v Kvéte sa starajú o najmenej 120 zranených, uviedol agentúre DPA policajný predstaviteľ Imrán Chán. Tento bombový útok je najkrvavejší, aký tento rok zasiahol Pakistan, a nastal len niekoľko hodín po tom, čo bomba nastražená pri ceste zabila päť ľudí v provincii Chajbar Paštúnchvá na severozápade Pakistanu. Informáciu poskytol miestny policajný šéf Churram Rašíd. Bývalý hlavný minister provincie Chajbar Paštúnchvá, Akram Chán Durrání, neutrpel žiadne zranenia pri bombovom útoku, ktorý otriasol jeho predvolebným zhromaždením v meste Bannú. V miestnej nemocnici ošetrujú okolo 30 zranených. Vládnu obavy, že v dňoch pred všeobecnými voľbami, vyhlásenými na 25. júla, sa bude násilie v Pakistane stupňovať. Pakistanský Taliban už aj v minulosti útočil na lídrov Durráního strany za to, že podporuje demokratický proces a zúčastňuje sa na ňom. Militanti totiž tvrdia, že tento systém vládnutia priniesli do Pakistanu západní neverci. Samovražedný bombový útočník z Talibanu sa odpálil aj v utorok na predvolebnom zhromaždení sekulárnej strany Paštúnov a zabil jedného z jej kandidátov a takisto 20 aktivistov. Volebné násilie islamských militantov je v Pakistane bežné. Aj bývalú premiérku Bénazír Bhuttovú zabili pri útoku bombou a strelnou zbraňou po jej predvolebnom zhromaždení v roku 2008.


Slováka násilím vyviedli z lietadla v Belgicku, neskôr zomrel

Muž sa snažil dostať do lietadla násilím, personálu nedovolil skontrolovať letenku.

BRATISLAVA. Podľa informácií RTVS 40-ročný Slovák, ktorého belgická polícia v piatok násilím vyviedla z lietadla, zomrel. RTVS o tom informuje na svojej facebookovej stránke. Pripomenuli, že muž sa podľa svedkov snažil v piatok dostať do lietadla spoločnosti Ryanair z belgického Charleroi do Bratislavy násilím a nedovolil personálu skontrolovať, či má platnú letenku. To, či bol zákrok voči nemu neprimerane tvrdý, už vyšetrujú belgické úrady. Slovák pracoval v Belgicku ako stavebník. Ako sa pre verejnoprávny rozhlas a televíziu vyjadril riaditeľ tlačového odboru rezortu diplomacie Igor Skoček, zastupiteľský úrad v Bruseli poskytuje asistenciu pri riešení tohto prípadu, rodina si však neželá medializáciu."Podľa medializovaných informácií nebol v stopercentnom duševnom stave. Letisková ochranka ho spacifikovala a vyviedla z lietadla," píše ďalej RTVS. To, či bol zákrok voči Slovákovi primeraný a či mohol jeho následkom podľahnúť, už riešia podľa informácií RTVS belgické úrady.


Tvrdili, že spis je fikcia, zvuk ich usvedčil. Nahrávka Gorily poslúžila ako detektor lži
 Komentár šéfredaktorky
 Autor Gorily o nahrávke
Detektor lži
 Dzurinda a Mikloš
 Trnka o Gorile
 Fico o Gorile
 Haščák o Gorile
 Malchárek o Gorile
 Bubeníková o Gorile
 Ako zverejnili Gorilu?

BRATISLAVA. Postup bol podobný, ako keď v decembri 2011 anonym zverejnil elektronický prepis údajného spisu SIS s názvom Gorila na internete. Viacero redakcií o tom následne informoval mailom. V noci z utorka na stredu rovnako vyšiel von aj zvukový záznam, ktorý bol pravdepodobne podkladom k spisu. Gorila zachytáva údajnú spravodajskú akciu tajnej služby z rokov 2005 a 2006, ktorá viedla k odhaleniu konšpiračného bytu finančnej skupiny Penta. Zo spisu vyplývalo, že jej šéf Jaroslav Haščák v byte dohadoval provízie a úplatky pre politikov a vysokopostavených úradníkov druhej vlády Mikuláša Dzurindu. "Prasačina. Ja cez nich periem prachy, robím cez nich keš. Cez Meinl Bank,“ hovorí napríklad na nahrávke Haščák vtedajšiemu ministrovi hospodárstva Jirkovi Malchárkovi. Celá nahrávka má takmer 40 hodín. Kľúčové rozhovory na nej sedia s tým, čo je uvedené v spise. Aj keď s úplnou presnosťou sa to porovnať nedá. Text Gorily totiž nie je doslovným prepisom rozhovorov z konšpiračného bytu na Vazovovej ulici v Bratislave. Ide skôr o voľný záznam doplnený poznámkami autora, ktorý rozhovory odpočúval. Už pár hodín po zverejnení zvuku Gorily bol link na stránku Anonymous s odkazmi na Gorilu nefunkčný. Neznáma zostáva totožnosť posla a aj jeho motívy. Zvukovú nahrávku Gorily našla polícia vlani v októbri počas domovej prehliadky u mafiána Mariana Kočnera, ktorý je vo vyšetrovacej väzbe. Z overovania SME zatiaľ vyplýva, že ide zrejme o rovnaký záznam ako ten, čo niekto poslal teraz na internet. Polícia dala Kočnerovu nahrávku overiť znalcom a zistila, že hlasy hlavných aktérov sú s najväčšou pravdepodobnosťou autentické. "Spravili sme fonoskopické skúmanie a týmto skúmaním sa potvrdilo, že tie hlasy súhlasia s porovnávacím materiálom," povedal koncom septembra odchádzajúci šéf vyšetrovacieho tímu Lukáš Kyselica. Právnici sa zatiaľ nezhodujú v tom, či bude nahrávka použiteľná v rámci vyšetrovania ako dôkaz. Už teraz však dokazuje, že hlavní aktéri Gorily klamali, keď pred zverejnením zvuku tvrdili, že spis je podvrh. Šéf Penty Jaroslav Haščák, exminister hospodárstva Malchárek, aj bývalá šéfka Fondu Národného majetku Anna Bubeníková. Expremiér Robert Fico ani po zverejnení zvuku Gorily nechce priznať návštevu bytu, hoci je ho na nahrávke zreteľne počuť. Z doterajších zistení polície vyplýva, že Haščák v minulosti zaplatil milión eur Kočnerovi za to, že mu nahrávky zoženie a už sa nikdy nikde neobjavia. Šéf Penty to odmieta. "Pán Haščák a ani žiadna jemu blízka osoba či spolupracovník sa nikdy nepodieľali na ‚kupovaní‘ utajovaných skutočností – nahrávok z tzv. kauzy Gorila," tvrdí hovorca Penty Gabriel Tóth.


V Česku vznikol prvý fond zameraný na investície do virtuálnych mien

Fond láka na výnosy vyššie než 30 percent, ekonómovia upozorňujú na investičné riziko.

PRAHA. Na investície do virtuálnych mien ako bitcoin, ethereum a ďalšie sa zameriava nový fond, ktorý vznikol v Českej republike. Jeho cieľom sú bohatí investori, minimálna investícia je 1 milión Kč (okolo 39.480 eur). Fond láka na výnosy vyššie než 30 percent, ekonómovia však upozorňujú, že pre kolísanie kurzov ide o investíciu s vyšším rizikom. Ako uviedol server novinky.cz, Kryptofond založila česká investičná skupina Comfort Finance Group. Investície do koša viacerých virtuálnych mien bude riadiť skupina expertov na kryptomeny. Ide o prvý takýto fond v Česku a pravdepodobne aj v regióne strednej Európy. Fond je určený pre takzvaných kvalifikovaných investorov, čo znamená, že fyzická osoba alebo firma musí investovať minimálne 1 milión Kč. Odporúčaný investičný horizont je minimálne jeden rok, optimálne tri roky. Vďaka vysokej hodnote a dlhodobo rastúcim kurzom virtuálnych mien očakáva Kryptofond výnosy od 30 percent vyššie. Ekonómovia však upozorňujú na riziká virtuálnych mien. Okrem výkyvov kurzov ide aj o zlodejské útoky hackerov na burzy kryptomien, ako sa to udialo v Japonsku. "Vývoj na trhu kryptomien v posledných mesiacoch ukázal, že ide o veľmi rizikové aktívum, ktoré môže síce hodnotu rýchlo naberať, ale obratom aj strácať," povedal pre Novinky ekonóm ING Jakub Seidler. Ako dodal, v porovnaní s inými investíciami, do akcií, dlhopisov, mien či nehnuteľností, sa pri kryptomenách dá len ťažko odhadnúť ich reálna či fundamentálna hodnota. Pri investovaní do kryptomien sa tak musia zohľadňovať tieto riziká.


Pri prestrelke v Dagestane zahynul člen špeciálnych síl a militant

K prestrelke došlo vo štvrtok vo vidieckej oblasti ruskej kaukazskej republiky, kde sú povstalecké násilnosti časté.

MOSKVA. Príslušník ruských špeciálnych síl zahynul v Dagestane pri prestrelke s militantom, pri ktorej prišiel o život aj militant. Informoval o tom ruský Národný protiteroristický výbor. K prestrelke došlo vo štvrtok vo vidieckej oblasti ruskej kaukazskej republiky Dagestan, kde sú povstalecké násilnosti časté. Národný protiteroristický výbor uviedol, že militant bol obkľúčený príslušníkmi bezpečnostných síl a streľbu spustil po výzve, aby zložil zbrane. Dagestan je prevažne moslimský región medzi Čečenskom a Kaspickým morom. Po dvoch separatistických vojnách v susednom Čečensku sa povstanie rozšírilo do Dagestanu, kde sú prestrelky medzi militantmi a políciou bežné.


Nezaradení poslanci žiadajú hmotnú zodpovednosť verejných funkcionárov

Pripomínajú, že záväzok dali aj strany súčasnej koalície.

BRATISLAVA. Zavedenie hmotnej zodpovednosti verejných predstaviteľov za nezákonné používanie verejných zdrojov a zakotvenie zásady dobrého hospodára ako základného kritéria pre posudzovanie porušenia zákonnosti. To je základný cieľ návrhu novely zákona o zodpovednosti za škodu spôsobenú pri výkone verejnej moci, ktorý na septembrovú schôdzu NR SR predložili nezaradení poslanci Miroslav Beblavý, Katarína Macháčková a Simona Petrík. Opoziční poslanci pripomínajú, že záväzok presadiť hmotnú zodpovednosť dali pred parlamentnými voľbami v marci 2016 občanom Slovenskej republiky nielen oni, ale aj strany vládnej koalície. Beblavý, Macháčková a Petrík zdôrazňujú, že už súčasná právna úprava ukladá štatutárom v súkromných obchodných spoločnostiach povinnosť "vykonávať svoju pôsobnosť s odbornou starostlivosťou a v súlade so záujmami spoločnosti". Najmä sú povinní zaobstarať si a pri rozhodovaní zohľadniť všetky dostupné informácie týkajúce sa predmetu rozhodnutia a pri výkone svojej pôsobnosti nesmú uprednostňovať svoje záujmy, záujmy len niektorých spoločníkov alebo záujmy tretích osôb pred záujmami spoločnosti. Poslanci zastávajú názor, že obdobný princíp by mal platiť pri všetkých verejných predstaviteľoch nakladajúcich s verejnou mocou alebo verejnými zdrojmi, aby už nemohlo zaznievať, že je to nesprávne, ale bolo to v súlade so zákonom. "Unifikácia tohto štandardu sa dotkne aj štátnych podnikov a obchodných spoločností, v ktorých je zásadným spôsobom zainteresovaný štát," vysvetľujú navrhovatelia. Pri uplatňovaní práva na náhradu škody spôsobenej verejnými činiteľmi definovanými v návrhu novely zákona bude z úradnej povinnosti konať generálny prokurátor. "Ide o zásadnú zmenu oproti súčasnej právnej úprave, ktorú možno považovať za nefunkčnú. Ako totiž ukázala analýza občianskeho združenia VIA IURIS z júla 2011, uplatnenie náhrady škody voči verejnému činiteľovi, ktorý ju spôsobil, sa realizuje minimálne, hoci zákon regres voči zodpovednému zamestnancovi predpokladá," tvrdí opozícia. Generálny prokurátor má byť na základe novely povinný konať aj v prípade riadne odôvodneného podnetu najmenej pätiny poslancov NR SR. "Zastávame názor, že poslanci parlamentu by mali mať ako zástupcovia občanov možnosť vyvinúť maximálnu iniciatívu pri podozreniach, že pri nakladaní s verejným majetkom došlo k závažným pochybeniam," vysvetľujú Beblavý, Macháčková a Petrík. Ich novela dáva aj možnosť verejným funkcionárom poistiť sa vo veci zodpovednosti za škodu spôsobenú pri nakladaní s majetkom hodným verejného zreteľa. Poistným krytím v takýchto poistných zmluvách však budú môcť byť zaistené len udalosti, pri ktorých vznikne škoda výhradne pri výkone pracovných činností týchto riadiacich zamestnancov v rozsahu ich pôsobností. V opačnom prípade sa vystavujú sankcii v sume zodpovedajúcej 12-násobku mesačného platu. Na uplatnenie práva na náhradu škody novela ustanovuje desaťročnú objektívnu premlčaciu lehotu.


Drucker: Na transparentnosť v nemocniciach dohliadnu nové dozorné orgány

BRATISLAVA. Na transparentnosť v štátnych nemocniciach a záchrankách od novembra dohliadajú novozriadené dozorné orgány. Majú byť obdobou dozorných rád v akciových spoločnostiach. V relácii RTVS O 5 minút 12 to oznámil minister zdravotníctva Tomáš Drucker (nominant Smer). "Myslím si, že toto je tiež nástroj na to, aby sa zvyšovala transparentnosť aj dohľad a kontrola nad konaním, a tým pádom aj istá miera tlaku," povedal šéf rezortu. Ministerstvo zriadilo nové dozorné orgány vo všetkých svojich príspevkových organizáciách. V trojčlenných radách je jeden zástupca rezortu, jeden zamestnancov a jedno miesto sa obsadzuje cez výberové konanie prihlásenými odborníkmi. V prípade siedmich organizácií, ktoré majú viac ako 1500 zamestnancov, budú päťčlenné dozorné orgány. Po jednom mieste v ňom majú mať aj zástupcovia stavovských komôr lekárov a sestier, ako aj zdravotných poisťovní, priblížil Drucker.


Japonsko chce do roku 2030 vyrábať pätinu elektriny z jadra

Energia z jadra v súčasnosti tvorí menej ako dve percentá celkovej produkcie energie v krajine.

TOKIO. Japonská vláda predložila plán v oblasti energetiky, ktorý stanovuje ambiciózne ciele pri využívaní jadrovej energie v nadchádzajúcich desaťročiach napriek problémom po havárii v elektrárni Fukušima v roku 2011. Návrh ráta s tým, že do roku 2030 by mala jadrová energetika tvoriť 20 až 22 percent celkovej japonskej produkcie elektriny. Plán ministerstva priemyslu zároveň predpokladá, že 22 až 24 percent elektriny sa bude vyrábať z obnoviteľných zdrojov. Očakáva sa, že vláda plán schváli v júli.Tieto ciele vyzerajú náročné vzhľadom na to, že energetické spoločnosti radšej uprednostnia vyradenie starých reaktorov pred vyššími nákladmi na splnenie bezpečnostných štandardov po katastrofe vo Fukušime. Energia z jadra v súčasnosti tvorí menej ako dve percentá celkovej produkcie energie v krajine, keďže väčšina reaktorov je po havárii z roku 2011 odstavená. Profesor Tokijskej univerzity Takeo Kikkawa uviedol, že cieľ v oblasti jadrovej energetiky nebude možné za 12 rokov dosiahnuť, pokiaľ všetky zostávajúce reaktory nedostanú povolenie na prevádzku na ďalších 20 rokov po uplynutí štandardnej 40-ročnej prevádzkovej životnosti.


STĹPČEK JAKUBA FILABabiš už prežil všetko, podobne ako Kaliňák Bašternáka

Ak Babiša zvolia, budú na stole okrem zlodejín a klamsiev aj návrhy na obmedzenie demokracie.

Už dávno je normou rezistencia verejnosti, keď jej neprekážajú miliónové kauzy a zlodejiny a keď ich politik prežije, neohrozí ho už nič. Niečo podobné, ako keď Robert Kaliňák prežil Bašternáka. Asi ťažko predpokladať, že Andrejovi Babišovi v jeho ťahu na čelo českej vlády práve teraz uškodí slovenský protischránkový register, ktorý odhalil ďalšie jeho nepriznané firmy, ale aj obchádzanie českých zákonov. Keď ho nepoložilo Bocianie hniezdo, asi ho už do volieb neohrozí nič. Klamanie a kradnutie by sa však tak ľahko ospravedlňovať nemalo. A navyše, ak už existuje dostatočný obraz o Babišovom morálnom profile, bola by chyba ho pustiť na čelo štátu. Lebo okrem klamstiev a zlodejín budú potom na stole aj všetky jeho nápady o riadení štátu ako firmy, ktorými sa chce vydať na nedemokratickú cestu Orbána či Kaczynského. A rezistencia verejnosti mu v tom len pomáha.


Čaputová: Je neobhájiteľné, aby Jankovská zostala na svojom poste

Čaputovej vyhlásenie

Celý prejav

Vyhlásenie Pellegriniho

Reakcia opozície

Matovičov protest

Kepplovej komentár

BRATISLAVA. Pokiaľ majú orgány činné v trestnom konaní dôvod zaujímať sa o komunikáciu štátnej tajomníčky Moniky Jankovskej, je neobhájiteľné zotrvávať na jednej z najvyšších pozícií na ministerstve spravodlivosti. Prezidentka Zuzana Čaputová to povedala v pondelok vo svojom vyhlásení v Prezidentskom paláci. Jankovskej (nominantke Smeru) zaistila polícia minulý týždeň telefón pre podozrenia, že komunikovala s Marianom Kočnerom. Slovensko stojí podľa Čaputovej na križovatke, ktorá ukáže v akej krajine budú raz žiť naše deti. "Verím v prácu vyšetrovateľov a prokurátorov," povedala. Informácie, ktoré posledné týždne prinášajú médiá, označila za znepokojivé. "Týkajú sa dôvery v štát a inštitúcie, ktoré nás majú chrániť," povedala Čaputová. Ukazuje sa, že spravodlivosť na Slovensku si podľa nej niektorí kúpili pre seba.


Tajné služby podľa Pellegriniho o únose Vietnamca nevedeli

Premiér Peter Pellegrini kritizoval nemecké orgány, že o únosu neinformovali skôr.

BRATISLAVA. Slovenská informačná služba ani Vojenské spravodajstvo nemali informácie o tom, že Slovensko poskytovalo akúkoľvek súčinnosť pri únose vietnamského podnikateľa. V stredu to povedal premiér Peter Pellegrini s tým, že ho o tom informovali predstavitelia samotných spravodajských služieb. "Ani dnes nedisponujú naše spravodajské služby poznatkami, ktoré by ukazovali, že by sa ktorýkoľvek orgán na Slovensku podieľal na tomto únose, alebo že by vietnamskej strane bola poskytnutá akákoľvek súčinnosť," dodal. Pripomenul však, že ak by nemecká strana okamžite po únose, ktorý bol zachytený na kamery, informovala medzinárodné inštitúcie, Slovensko mohlo byť obozretnejšie. "Ešte aj v deň možného odletu alebo unesenia toho človeka z pôdy Európskej únie nemal nikto informáciu o tom, čo sa stalo. Tu vidím určité pochybenie aj z nemeckej strany," povedal Pellegrini. K únosu vietnamského podnikateľa a funkcionára tamojšej komunistickej strany Trinh Xuan Thanha z Berlína do Vietnamu malo dôjsť v júli minulého roka. Vietnamec bol v Nemecku v azylovom konaní, bol tak oficiálne chránený nemeckými úradmi. Nemecko preto vyšetruje možné porušenie medzinárodného práva Vietnamom, pričom sa zaoberá aj možnou slovenskou stopou v únose s možným zneužitím slovenského vládneho špeciálu.


Slávny bedmintonista Lee Chong Wei ukončil profesionálnu kariéru

Malajzijčan získal tri olympijské medaily.

KUALA LUMPUR. Malajzijský bedmintonista Lee Chong Wei po devätnástich rokoch ukončil profesionálnu kariéru. Trojnásobný strieborný olympijský medailista (2008, 2012, 2016) oznámil svoje rozhodnutie po úspešnom boji s rakovinou nosa. Podľa vlastných slov nie je schopný pokračovať v pravidelnom tréningovom nasadení, čo konzultoval s lekármi v Japonsku. "S ťažkým srdcom vám musím oznámiť, že odchádzam do športového dôchodku, pretože zdravie je dôležitejšie," uviedol Lee, ktorý sa počas tlačovej konferencie neubránil slzám. Počas bohatej kariéry sa Lee stal jedným z najbohatších športovcov Malajzie. Okrem olympijských úspechov si na konto pripísal aj mnoho ďalších úspechov, vrátane troch strieborných a jednej bronzovej medaily z majstrovstiev sveta. V roku 2015 dostal za porušenie antidopingových pravidiel osemmesačný dištanc, keď ho pred majstrovstvami sveta pozitívne testovali na protizápalový prostriedok dexametazón. Po následnom prešetrení mu však bolo umožnené súťažiť. Informáciu priniesla agentúra AP.


RTVS plánuje urobiť radikálne škrty vo vysielaní, ak sa nezvýšia príjmy

Súčasné príjmy RTVS sú vraj nedostatočné najmä pre výšku tzv. koncesionárskych poplatkov.

BRATISLAVA. Napriek tomu, že RTVS bude mať v roku 2018 z pohľadu príjmov a výdavkov vyrovnaný rozpočet, tak z hľadiska nákladov a výnosov tento vyrovnaný rozpočet generuje z účtovného hľadiska stratu 10,7 mil. eur. Radu Rozhlasu a televízie Slovenska (RTVS) o tom na jej rokovaní informovala riaditeľka sekcie ekonomiky RTVS Radka Doehring. Ak sa nezvýšia príjmy RTVS, tak túto stratu môžu vyriešiť iba radikálne škrty nielen v réžii, ale aj v programe a v personálnom obsadení verejnoprávneho rozhlasu a televízie. Súčasné príjmy RTVS sú nedostatočné najmä pre výšku tzv. koncesionárskych poplatkov, ktorá sa nemenila 15 rokov. Mesačnú sadzbu pre domácnosti 4,64 eura radí RTVS medzi najnižšiu v Európe. Situáciu ovplyvňuje aj skutočnosť, že odpisy majetku sú vyššie ako investície do majetku a chýbajú peňažné rezervy na súdne spory. Rada RTVS rozpočet a programový koncept na rok 2018 schválila, no upozornila, že nižšie príjmy zasiahnu program, najmä pôvodnú tvorbu. „Je škoda, že sa nepodarilo dosiahnuť zmenu financovania RTVS, čo by určite postavilo do iného svetla i pripravovaný programový koncept na rok 2018,“ povedal k programovému konceptu televízneho vysielania RTVS podpredseda Rady RTVS Martin Kákoš. Predseda rady Igor Gallo v hodnotení programového konceptu rozhlasového vysielania označil rozpočet RTVS na rok 2018 za „umenie možného“. Rada RTVS v uznesení okrem iného konštatovala, že „opätovne upozorňuje, že súčasný model financovania RTVS nedostatočne pokrýva jeho potreby na ďalší rozvoj, čo sa prejavuje napríklad aj v narastaní investičného dlhu, obmedzených možnostiach pre tvorbu finančných rezerv ako aj pri výrobe vlastnej tvorby“. Rada uložila generálnemu riaditeľovi RTVS Jaroslavovi Rezníkovi, aby do júna 2018 vypracoval návrh opatrení, ktoré by eliminovali dopady investičného dlhu a výpadku príjmov RTVS, ktoré majú negatívny vplyv na hospodárenie RTVS.RTVS by mal mať v roku 2018 príjmy približne 129,5 mil. eur. Výdavky by mali byť približne 128,7 mil. eur, z toho sú bežné výdavky 123,8 mil. eur a kapitálové výdavky sú plánované na 4,9 mil. eur. Rozpočet je plánovaný ako vyrovnaný s prebytkom 800 tisíc eur. Rizikom sú však staré súdne spory.Ako Radu RTVS informoval Rezník, niekoľkomesačné rokovania RTVS s Ministerstvom kultúry (MK) SR o zmluvách so štátom, a to rámcovej Zmluve o zabezpečení služieb verejnosti v oblasti rozhlasového vysielania a televízneho vysielania na roky 2018 až 2022 a dodatku k tejto zmluve číslo 1 na rok 2018 nie sú úplne ukončené. Na budúci rok by RTVS mala zo zmluvy zo štátom získať 26 miliónov eur, s čím počíta aj štátny rozpočet, ktorý v stredu 13. decembra schválili poslanci národnej rady. Rovnako 26 miliónov eur dostal cez zmluvy so štátom RTVS aj pred rokom a celkový príspevok štátu na tento rok zvýšili až dva dodatky počas roka 2017. RTVS z výberu tzv. koncesií (úhrady za služby verejnosti poskytované RTVS) plánuje v roku 2018 výber 78,8 milióna eur, pričom súčasťou tejto sumy sú aj zisky z dlhov z minulých období (750 tisíc – 1 mil. eur). Výber z koncesií očakáva RTVS nižší o 1,7 milióna eur ako tento rok, keď budú z dlhov za minulé obdobia prijaté cca štyri milióny eur.Príjmy z reklamy by mali oproti roku 2017 stúpnúť o 400 tisíc eur vďaka olympijským hrám a majstrovstvám sveta vo futbale. Z televíznej aj rozhlasovej reklamy plánuje RTVS získať takmer 5,4 mil. eur. Ostatné príjmy by mali dosiahnuť 1,3 mil. eur, čo je oproti roku 2017 pokles o 300 tisíc eur.


Otec nechal trojročné dieťa v zamknutom aute, polícia prípad vyšetruje

BRATISLAVA. Otec nechal trojročné dieťa v uzamknutom aute v podzemnej garáži nákupného centra v Bratislave, polícia okolnosti prípadu vyšetruje.Ako informovala agentúru SITA hovorkyňa bratislavskej polície Veronika Slamková, v utorok 6. februára pred 14:30 prijala polícia oznámenie o dieťati ponechanom v uzamknutom vozidle v podzemnej garáži obchodného centra. Po príchode na miesto policajti zistili, že v aute sa na mieste spolujazdca nachádza plačúce dieťa pripnuté v autosedačke. Polícia sa snažila kontaktovať majiteľa vozidla, na výzvu prostredníctvom rozhlasu obchodného domu sa k autu nikto nedostavil. Keďže dieťa vo vozidle začalo vracať, policajti násilným spôsobom, tak aby neprišlo k zraneniu dieťaťa, vnikli do vozidla a dieťa z neho vytiahli. Potom sa na miesto dostavil otec dieťaťa ako aj Záchranná zdravotná služba. Policajti zistili, že dieťa sa v aute nachádzalo približne hodinu. Trojročné dieťa potom previezli do jednej z bratislavských nemocníc, pričom kontrolné vyšetrenie nepreukázalo u neho žiadne zranenia. Vyšetrovateľ Policajného zboru začal v tomto prípade trestné stíhanie vo veci zločinu opustenia dieťaťa. V prípade preukázania viny hrozí otcovi za uvedené konanie trest odňatia slobody na tri až desať rokov. Polícia tiež apeluje na rodičov, aby svoje deti nenechávali zatvorené v motorovom vozidle, pretože tým môžu ohroziť ich život a zdravie. Zároveň vyzývajú všetkých, ktorí sa stanú svedkom takejto situácie, aby políciu neváhali kontaktovať na bezplatnom čísle 158.


Čunovo bude poplatok za rozvoj vyberať v maximálnej výške

Od poplatku za rozvoj si sľubujú predovšetkým úsporu na výstavbu budúcej základnej školy.

BRATISLAVA. Miestny poplatok za rozvoj sa bude od nasledujúceho mesiaca vyberať aj v Čunove. Ako pre TASR potvrdila poslankyňa tejto bratislavskej mestskej časti Lenka Maschkanová, rozhodli o tom miestni poslanci na mimoriadnom rokovaní zastupiteľstva schválením všeobecne záväzného nariadenia (VZN). "Podľa VZN bude sadzba poplatku za každý štvorcový meter (m2) realizovanej stavby na území mestskej časti pri stavbách na bývanie v maximálnej výške, teda 35 eur. Rovnaká sadzba je stanovená aj pri priemyselných stavbách a pri stavbách na ostatné podnikanie a zárobkovú činnosť či pri stavbách na skladovanie", potvrdila Maschkanová. Zvýhodnená sadzba desať eur bude platiť pri stavbách určených na pôdohospodársku produkciu, skleníky a stavby pre vodné hospodárstvo. Za ostatné stavby, kam patria drobné stavby, rekreačné stavby, záhradné chaty a samostatne stojace garáže, odhlasovali poslanci poplatok 25 eur. "Od poplatku za rozvoj si sľubujeme predovšetkým úsporu na výstavbu budúcej základnej školy, keďže ju tu nemáme. Detí stále pribúda, od septembra tohto roka čunovskí prváci nebudú môcť nastúpiť do školy v neďalekých Rusovciach, lebo sa zrušil spoločný školský obvod, takže to bude priorita obce v ďalších rokoch", uviedla pre TASR starostka Čunova Gabriela Ferenčáková. Zavedenie poplatku za rozvoj v obci, ktorá nemá priemysel, je podľa nej vítaný spôsob, ako získať peniaze na úhradu kapitálových výdavkov, vrátane materskej školy, miestnych komunikácií, úpravy parkov, chodníkov alebo cintorína. Výber miestneho poplatku za rozvoj v Bratislave schválili mestskí poslanci v decembri 2016. Netýkala sa ho však ešte novela zákona o miestnom poplatku za rozvoj, ktorú v ten istý mesiac schválila Národná rada SR, a následne novelu podpísal prezident SR Andrej Kiska. Bratislavskí starostovia sa na rokovaní Regionálneho združenia mestských častí (RZ MsČ) Bratislavy v januári 2017 zhodli na tom, že miestny poplatok za rozvoj by sa mal na území bratislavských mestských častí vyberať v rovnakej výške, v akej ho schválilo v decembri 2016 mestské zastupiteľstvo. O tom, či sa tak naozaj stane, rozhodujú jednotlivé miestne zastupiteľstvá.


Predaj áut v Únii vo februári vzrástol

Spomedzi veľkých trhov predaj vo februári klesol vo Francúzsku, Nemecku a Británii.

BRUSEL. Predaj áut v Európskej únii (EÚ) sa vo februári zvýšil štvrtý mesiac po sebe, aj keď tempo jeho rastu sa spomalilo. Počet registrácií nových osobných áut v EÚ dosiahol vo februári 1.078.503. To bolo o 2,2 % viac než v rovnakom mesiaci vlani, uviedla asociácia európskych výrobcov áut ACEA. V januári predaj vyskočil o 10,2 %. Odbyt sa však už dostal k úrovni z februára 2008, teda tesne pred začiatkom krízy v automobilovom priemysle. Spomedzi veľkých trhov EÚ predaj vo februári klesol vo Francúzsku (-2,9 %), Nemecku (-2,6 %) a Británii (-0,3 %). Hlavným dôvodom bolo, že tohtoročný február mal o jeden pracovný deň menej než vlaňajší február. Odbyt naopak stúpol v Taliansku (+6,2 %) a Španielsku (+0,2 %). V nových členských štátoch Únie predaj vyskočil o 15,9 %. Počet registrácií nových áut v EÚ za prvé dva mesiace 2017 medziročne vzrástol o 6,2 % na 2.248.040. Predaj v Taliansku sa zvýšil o 8,1 %, v Španielsku o 4,8 %, v Nemecku o 3,5 %, vo Francúzsku o 3,2 % a v Británii o 1,8 %.


Pozrite si, ako vyzeral koncert skupiny Bolo nás jedenásť (foto)

TRENČÍN. Napriek tomu, že v názve zoskupenia je číslo jedenásť, členov bolo oveľa viac: Michal Kaščák, Milan Lasica, Dorota Nvotová, Martin Valihora, Marek Minárik, Michal Žáček, Andrej Jarolín, Braňo Jobus, Martin Višňovský, Juraj Podmanický, Lasky, Juraj Benetín, Milan Adamec, Slavo Solovic, Peter Kaščák a Gabriela Rybárová. Koncert trval jeden a pol hodiny, pozrite si z neho fotografie.


Nezaradení poslanci navrhujú zníženie minimálnych odvodov pre živnostníkov

Nezaradení poslanci predložili návrh zákona, ktorý by mal zabezpečiť koniec diskriminácie a podvodu na živnostníkoch vo vzťahu k dôchodkom.

BRATISLAVA. Živnostníci, ktorí platia v roku 2018 do Sociálnej poisťovne 151 eur mesačne, dostanú rovnaký dôchodok ako zamestnanci, ktorí spolu so zamestnávateľmi platia na odvodoch necelých 100 eur mesačne. Tvrdia to členovia novovznikajúcej strany SPOLU - občianska demokracia (SPOLU). Nezaradení poslanci NRSR Miroslav Beblavý a Jozef Mihál predložili návrh zákona, ktorý by mal zabezpečiť koniec diskriminácie a podvodu na živnostníkoch vo vzťahu k dôchodkom. "V prípade tohto konkrétneho zákona je naším cieľom pomôcť živnostníkom, ktorí sú zjavne diskriminovaní. Majú ten istý dôchodok za oveľa vyššie odvody ako zamestnanci a na to nie je dôvod," zdôraznil v pondelok na tlačovej konferencii líder strany SPOLU Beblavý. Predloženým zákonom by sa mali znížiť minimálne odvody na sociálne poistenie pre samostatne zárobkovo činné osoby (SZČO) z 50 percent na 30 percent jednej dvanástiny všeobecného vymeriavacieho základu za kalendárny rok, a to pre povinne aj dobrovoľne poistené osoby. "Týmto živnostníkom vyjde nárok na minimálny dôchodok, čiže vlastne z hľadiska dôchodku dostanú presne taký istý dôchodok, ako dostanú teraz, keď platia odvody z 50 percent priemernej mzdy," priblížil Mihál. Toto opatrenie by sa odrazilo aj na štátnom rozpočte. "Ten čistý dosah je 59 miliónov eur ročne," spresnil Beblavý. "Tých 59 miliónov z nášho pohľadu je menej ako 0,1 percenta HDP. Je to menej ako akákoľvek súčasť tých sociálnych balíčkov, ktoré vláda pravidelne predstavuje," doplnil. Najmä drobní živnostníci sa podľa Mihála sťažujú na tzv. minimálne odvody. "V tomto roku tie minimálne, najmenšie možné odvody sú spolu so zdravotným poistením až 215 eur mesačne, a to pre drobného živnostníka je veľká záťaž a musí to platiť každý mesiac, či má, či nemá zákazky," poznamenal. V roku 2012 minister práce Ján Richter (Smer-SD) podľa Mihála oklamal živnostníkov, keď platenie poistenia zo sumy najmenej 50 percent priemernej mzdy pre živnostníkov argumentoval tým, že budú mať lepšie dôchodky. "Lenže ten istý minister Richter o rok nato zaviedol tzv. minimálny dôchodok a ten minimálny dôchodok dostanete vtedy, keď si odvody platíte zo sumy aspoň necelých 25 % priemernej mzdy. Stačí vám vlastne platiť polovicu z toho, čo platia dnes živnostníci ako tzv. minimálne odvody," pripomenul Mihál, pričom minimálny dôchodok podľa neho dostanú rovnako tí, ktorí platia poistné zo sumy 25 percent aj zo 60 - 70 percent priemernej mzdy. "Tento zákon je úplne prvý z 50 zákonov, ktoré sme sľúbili predložiť počas najbližších dvoch rokov do Národnej rady, ktorými chceme ukázať, že chceme a vieme riešiť tie vážne problémy Slovenska," dodal Beblavý s tým, že predkladané zákony by mali riešiť len to, čo naozaj zmení život na Slovensku. Zároveň ohlásili spustenie portálu strany SPOLU www.vyssiemzdy.sk, ktorý by mal poskytnúť tipy, ako vyrokovať vyššiu mzdu so zamestnávateľom.


Niečo pre odvážne: Trblietavá glamour móda

Trblietky a lesklé materiály sa tento rok vracajú na scénu v plnej paráde.

Lesklé materiály prežívali naposledy veľký rozmach v sedemdesiatych rokoch, v populárnej glamour móde, ktorá prenikla do ulíc zo sveta šoubiznisu. Hlavnú úlohu v súčasnosti zohráva lurex. Minimalistické strihy v kombinácii s metalickými striebornými a ružovými odtieňmi sú ako vystrihnuté zo sci-fi filmov a komiksov. Lesklé kostýmy sa presadili počas tejto sezóny nielen v dámskej, ale aj v pánskej móde, v ktorej konkurujú tradičným čiernym oblekom. Nosia sa predovšetkým na spoločenské príležitosti. Efektné lesklé materiály najlepšie vyniknú v kombinácii s čiernou farbou. Kombinácie viacerých lesklých materiálov pripomínajú divadelné kostýmy popových hviezd. Nosia sa so semišovými topánkami a umelou kožušinou. Pri takýchto výrazných kúskoch platí pravidlo, že v jednoduchosti je krása. Zvoľte si teda obľúbený kúsok oblečenia, ktorý bude "kričať" štýlom. Večerné šaty na Ginger Rogersovej boli v 30. rokoch ukážkou dokonalého luxusu. Speváčka Taylor Swift sa na červenom koberci tiež odvážila ukázať v plnom lesku svojich minišiat, ten bol hlavným motívom na poslednom Met Gala.